SUN, 7 MAR 2021 09:40 Erbil, GMT +3\nFRI, 22 JAN 2021 12:19 | KDP.info\nكۆماری كوردستان، لە ٢ی رێبەندانی ٢٦٤٦ی كوردی، بەرامبەر بە ٢٢ی كانوونی دووەمی ١٩٤٦ لە ڕۆژهەڵاتی كوردستان، لەسەر دەستی حیزبی دیموكراتی كوردستان دامەزرێنرا و پێشەوا قازی محەمەد وەك سەرۆككۆمار سوێندی یاسایی خوارد، دەوڵەتێكی كوردستانی كەمتەمەن بوو كە لە سەدەی بیستدا و لە دوای كۆماری ئاگری-لە توركیا، دامەزرا.\nكۆماری كوردستان پایتەختەكەی شاری مهاباد بووە، كە دەكەوێتە باكووری خۆرئاوای ئێران. دامەزران و لەناوچوونی كۆمار، راستە بەشێك بوو لەو قەیرانەی ئێرانی تێكەوتبوو، ئەو ململانێیەی لە نێوان ئەمەریكا و سۆڤییەتدا ھەبوو كە جەنگی ساردی لێ كەوتەوە، بەڵام خواستی لەمێژینە و ئاواتی گەلی كوردستان بوو بۆ دامەزراندنی دەوڵەت و وڵاتێك بە ناوی كوردستان، كە لە مانگی ئابی ١٩٤١، راپەڕینێكی جەماوەریی كۆنتڕۆڵی ناوچە كوردییەكانی لە دەستی حكوومەتی ناوەندیی ئێران دەرھێنا.\nلە شاری مهاباد، كۆمیتەیەك لە كەسانی چینی ناوەند بە پشتگیریی سەرۆك خێڵەكان، دەسەڵاتی ناوچەكەیان گرتە دەست و قازی محەمەد، بە سكرتێر ھەڵبژێردرا. كۆمیتەكە بە سەركردایەتیی قازی محەمەد ناوچەكەیان بە لێھاتوویی و سەركەوتنێكی بەرچاوەوە بۆ ماوەی ٥ ساڵ تا رووخانی كۆمار بەڕێوە برد.\nدامەزراندنی كۆماری مهاباد چۆن بوو\nلە ئەیلوولی ١٩٤٥، قازی محەمەد و سەركردە كوردەكانی تر سەردانی تەورێزیان كرد بۆ ئەوەی چاویان بە كۆنسووڵی سۆڤییەت بكەوێت بۆ پشتگیریكردنی كۆماری كوردستان، لەوێشەوە رەوانەی باكۆ، ئازەربایجانی سۆڤییەت، كران. لەوێ، ئاگادار بوونەوە لەوەی پارتی دیموكراتی ئازەربایجان لە ھەوڵی ئەوەدایە كە دەست بەسەر ئازەربایجانی ئێراندا بگرێت. لە ١٠ی كانوونی یەكەمدا، پارتی دیموكراتی ئازەربایجان دەستی بەسەر پارێزگای ئازەربایجانی ڕۆژھەڵاتدا گرت، كە پێشتر بەدەست سوپای ئێرانەوە بوو. قازی محەمەد بڕیاری دا هاوشێوه‌ی ئەو كارە دووبارە بكاتەوە، لە ١٥ی كانوونی یەكەمدا، كۆماری كوردستانی دامەزرێنرا لە ٢٢ی كانوونی دووەمی ١٩٤٦، قازی محەمەد دامەزراندنی كۆماری كوردستانی راگەیاند.\nئامانجە سەرەكییەكانی كۆماری كوردستان\nئامانجە سەرەكییەكانی كۆماری كوردستان، بریتی بوون لەوەی، زمانی كوردی بكرێتە زمانی راگەیاندن و خوێندن و ئیدارە و ھەڵبژاردنی ئەنجومەنی پارێزگا بۆ كوردستان بە مەبەستی چاودێریكردنی دەوڵەت و بابەتە كۆمەڵایەتییەكان، هەروەها ھەموو بەرپرسەكان لە خەڵكی ناوچەكە ھەڵبژێردرێن و بۆ پاراستنی یەكێتی و برایەتی لەگەڵ خەڵكی ئازەربایجان، یاسایەك ھەبێت كە بە یەكچەشن مامەڵە لەگەڵ كرێكار و كەسایەتییە باڵاكاندا بكات.\nسەرۆكوەزیرانی ئەو كاتە حاجی بابە شێخ بوو و وەزیرەكانیش بریتی بوون لە:\nوەزیری كیشوەر: محەمەد ئەمین موعینی\nوەزیری ئابووری: ئەحمەد ئیلاھی\nوەزیری پۆست و تەلەگراف: كەریم ئەحمەدیان\nوەزیری فەرھەنگ: مەناف كەریمی\nوەزیری كار: خەلیل خوسرەوی\nوەزیری بازرگانی (تیجارەت): حاجی مستەفا داوودی\nوەزیری وەرزێڕی (كشتوكاڵ): مەحموود وەلی زادە\nبارزانییەكان ڕۆڵی سەرەكییان لەم كۆمارەدا بینی و سەركردەی مێژوویی كوردستان مەلا مستەفای بارزانی، لەگەڵ ھێزەكەی لە كوردستانی باشوورەوە چووبوونە ھانا و یارمەتیی كۆماری كوردستان، رۆڵێكی گرنگ و بەرچاویان گێڕا و خۆیشی لەلایەن كۆمارەوە وەك ژەنەڕاڵی سوپای میللیی كۆمار دەستنیشان كرا و ئەوانیش بەشێكی سوپای كۆماریان پێك ھێنا. پاش شۆڕشەكانی بارزان، كە لە ساڵانی ١٩٣٠ بۆ ١٩٤٥ بوون و شێخ ئەحمەدی بارزانی دەوری رێبەریی تێدا بینیوە، لە كۆتاییەكانیدا مەلا مستەفا كە وەك كەسایەتییەكی كاریزما و شۆڕشگێڕ پێگەیشتبوو، سەركردایەتیی گرتە دەست و ھاوكات لەگەڵ دەسپێكی كۆماردا رووی كردە موكریان و لە مهاباد گیرسانەوە و یارمەتیی زۆری كۆمار و سوپای میللیی كوردستانیان دا و لە چەند ناوچەیەكی كۆمار ئەركی پەروەردە و بارهێنانی ھێزی پێشمەرگەی كۆماری كوردستانیان گرتە ئەستۆ و بەشدارییان لە كۆماری كوردستان وەك لاپەڕەیەكی پرشنگدار و ھاوپەیوەندیی نەتەوەیی لەناو كوردستان دێتە ئەژمار.\nبارزانیی نەمر، لەگەڵ پێشمەرگەكانی كە لە باشووری كوردستانەوە ھێنابوونی، بەشێكی سوپای كۆماریان پێكھێنا. دوای رووخانی كۆمارەكە، زۆربەی سەربازەكان و چوار ئەفسەر (سەرھەنگ عێزەت عەبدولعەزیز، سەرھەنگ مستەفا خۆشناو، سەروان محەممەد مەحموود قودسی و سەرگورد خەیروڵڵا عەبدولكەریم) بڕیاری گەڕانەوەیان دا بۆ عێراق. دوای ھاتنەوەیان بۆ عێراق، ئەو چوار ئەفسەرە سزای كوشتنیان بەسەردا سەپێنرا و تا ئێستاش وەك شەھیدی قارەمانی شەرەفمەندی كوردستان ناو دەبرێن. چەندسەد سەربازێك لەگەڵ بارزانیدا مانەوە و لە ماوەی ئەو ڕۆیشتنە پێنج ھەفتەییەیاندا كە بەرەو سۆڤییەت گرتیانە بەر، ھەموو ھەوڵەكانی سوپای ئێرانیان بۆ رێلێگرتنیان تێك شكاند. لە تشرینی یەكەمی ١٩٥٨، مستەفا بارزانی گەڕایەوە بۆ نیشتمان و خەباتی بۆ مافه‌ڕه‌واكانی نه‌ته‌وه‌كه‌ی دەست پێكرده‌وه.\nكۆماری مهاباد چەند دەستكەوتێكی هەبوو، لەوانە:\n- كۆماری كوردستان وەك بزاوت و راسانێكی نەتەوەیی، لەلایەن لێكۆڵەر و مێژوونووسانی كوردەوە وەك دەسپێكی شۆڕشی نوێی كوردستان دێتە ئەژمار، كەسێتیەكی نوێ و سەردەمیانەی بە تاكی كورد لەباری شوناسخوازی و زەینییەتی رابوونی نەتەوەیی (وشیاریی نەتەوەیی) دەبەخشێ و لە ئەنجامدا باوەڕبەخۆبوون و خودئاگایی لەناو كۆمەڵگەی كوردستان و تاكی ھوشیاری كورددا دەگاتە چڵەپۆپەی خۆی.\n- ھەڵكردنی ئاڵای كوردستان لە سەردەمی كۆماری كوردستاندا، شانازییەكە بۆ كۆمەڵگای كوردستان و نیشانەیەكی روونیشە بۆ شوناسخوازی و رەسەنایەتیی رۆڵە بەئەمەكەكانی ئەو گەلە و ھەر بەم پێیە ئەوان دەتوانن لەژێر ئەو ھێما‌و سیمبۆلە نەتەوەییەدا داكۆكی لە شوناس و چییەتیی خۆیان بكەن.\n- پێكھێنانی سوپای میللی و ناوی پێشمەرگە بۆ یەكەم جار لە مێژووی كوردستاندا، باوەڕ بە «خۆپاراستن»ی لە تاكی كورددا چاكرد، كە تا ئێستاش لەوپەڕی بێ‌ئیمكاناتیدا ھێزی پێشمەرگەی كوردستان كە بە شێوەی خۆڕسك لەلایەن كۆمەڵگای كوردستانەوە وزە و ھێزی پێدەبەخشرێ.\n- وەڕێخستنی چاپخانە و بڵاوكردنەوەی كتێب و پەرتووك و رۆژنامە و پەروەردە و قوتابخانە بە زمانی كوردی، دەسكەوتێكی دیكەی كۆماری كوردستانە كە بۆ یەكەم جار ئەو پەیامەی بە تاكی كوردستان و كۆمەڵگەكەی دا كە زمان یەكێكه لە بنچینەكانی پرسی نەتەوەخوازی و لە فاكتەرە گرنگەكانی نەتەوەی كوردییە.


برایەتی گەلان لەدروشم تا راستی؛ لێکدانەوەی هەڵسووکەوت و ئیدعاکانی پەژاک لەمەڕ کوردانی ئێران - دیدبان حقوق بشر کردستان ایران\nبە پێی راپۆرتی چاودێری مافی مرۆڤی کوردستانی ئێران هەڵسووکەوتی پەژاک بەردەوام جێ سەرنجی کارناسان بووە ئەم گرووپە دروشمی پشتیوانی لەکوردان هەڵدەدا بەڵم هەموو قوربانیەکانی کوردانی ئێرانن! دروشمی برایەتی گەلان هی پەکەکە و باڵەکانی لەکوردستان تێزی مۆدریزمی دێمۆکراتیکی ئۆجالان. مۆدێرنیزمی دێمۆکراتیک بۆ خۆی باسێکی نوێ لە مارکسیزمە کە لەلایەن فەیلسۆفی مورای بۆکچین دوای شکستە یەک لەدوای یەکەکانی مارکسیزم لەرۆژئاوا خرایە بەر باس.\nئەو پێی وایە کە لەرۆژئاوا ناکۆکی سەرەکی روو دەدات و دەبێتە هۆی شۆڕش. لەراستیدا رکابەری لەنیوان کار و وەبەرهێان نییە بەڵکوو دوژمنی مرۆڤی مودێڕنە لەگەڵ سرووشت کە هەررۆژ دەبێتە هۆی لەناوچوونی سرووشت و ئەکۆلۆژی. ئۆجالانیش بە خوێندنەوەی نووسینەکانی بوکچین لەگرتووخانی ئیمرالی ئەم فەیلسۆفەی ناسی و لەنامەیەکدا کە بۆی نووسی وتی کە لەمە بەدواوە شاگردیە. بەپێی زانیاری و لێکۆڵینەوەکانی ئۆالان مۆدرنیتەی سەرمایەداری سەرچاوەی ناکۆکی و شەڕەکانە. ئۆجالان پێی وایە مۆدڕنیتەی سەرمایەداری دوو پێی هەیە ئابووری و سیستمی سیاسی دەوڵەت – نەتەوە بەمجۆرە درێژە بە ژیانی دەدات. نەتەوەیەک کە هزری شۆڕشدا بێت پێویستە ئەم دوو پێیەی سەرمایەداری واتە دەوڵەت و ئابووری بگاتە ئامانج. لەسەر ئەم بنەمایە پەکەکە لەدژی هەموو دەوڵەت و سیستمێکی سەرمایەداری و لەچاوی ئایدیۆلۆژیەوە دژی دەوڵەت – نەتەوەی کوردە و هەرکەس و پارتێک لەم چوارچێوەیەدا بجووڵێتەوە وەک دوژمن ناوزەد درکرێت.\nبە پێی نووسینەکانی ئۆجالان بۆ بەرەنگاربوونەوە لەسەربنەمای مۆدرنیتەی دێمۆکراتیک دەتوانریت جێگرەوەی مۆدرنیتەی سەرمایەداری بێت و سیستمی سیاسەکەشی کۆنفدرالیزمی دێمۆکراتیک بێت کە لەهەر نەتەوەیەکدا دەتوانێت بواری سیاسی و ئابووری و کلتووری و بەرەنگاری و کۆمەڵایەتی بەڕێوە ببات. هەرچەند ئەم شێوازە و بەرنامە وەک کۆمەڵگای کۆمۆنیستی یا شاری ئیسلامی مۆدێلێکی ئارمانییە. چوونکە لەئێستادا سیستمە سیاسیەکانی جیهان لەسەربنەمای دەوڵەت – نەتەوە و ئابووری سەرمایەداری دامەزراون و یەکدی بەهێز دەکەن. ئۆجالان پێی وایە بۆ جێگیرکردن و لەناوبردنی ئەم سیستمە دەبێت توانای لەناو بردنی هەردوو باڵ هەبێت. هەڵبەت ئۆجالان دەزانێت کە ئەمە لەتوانای پەکەکە و باڵەکانیدا نییە هەروەک پەکەکە لەکۆبانێ توانای بەرەنگاربوونەی داعشی نەبوو کە تەنانەت دەوڵەتیش نەبوو و لەکۆتاییدا ئەمریکا وەک دوژمنی ئایدیۆلۆژی ناودێر دەکات داوای یارمەتی کرد. گەر بمانەوێت شرۆڤەیەک لەبارەی هزری پەکەکە/پەژاک ئەنجام بدەین یەکێک لەگرنگترین دروشمەکانی برایەتی گەلانە و ریشەی ئەمە لەمۆدێڕنیتەی دێمۆکراتیکی ئۆجالاندایە. بەڵام پەژاک وەک باڵی ئێرانی پەکەکە بڕوای بە دێمۆکراسی نییە و دژبەران دەکوژێت و مندالان دەرفێنێت.\nسۆران ئەختەر سەمەر\nسۆران ئەختەر سەمەر گەنجی 26 ساڵانی خەڵکی گوندی روار سەر بە سۆڵاوا بوو کاسبکار و باوی منداڵێکی یەک ساڵان بوو، بەربەیانی 12ی جۆزەردانی 99 گەریلاکانی پەژاک لەکۆساڵان رفاندیان و دواترە زۆر ناپیاوانە کوشتیان، هۆکاری ئەم کوشتنە نەدانی باج بە پەژاک بوو.\nبە پێی زانیاریە بەردەستەکان، سامان دانشوەر خەڵگی گوندی گوێزەکوێری مەریوانە چەندین ساڵ پێش بوو بە ئەندامی پەژاک بەڵام دواتر پەشیمان بووە و ئەو حزبەی بە جێ هێشت بەڵام چوونکە پەژاک دەرچوونی لەریزەکانی پەسەند ناکات دوای ماوەیەک تیمێکیان لەبەرواری 29ی جۆزەردانی 98 هەنارد و لەگوندەکەیدا لەپێش چاوی ماڵباتی تێرۆریان کرد.\nماوەیەک پێش ئیشتا ویدیۆیەک لەدایکی ئەسرین محەمەدی خەڵکی سەردشت بڵاو بووەوە کە تێدا دایکی ئەسرین دەڵێت کە کچەکەی چەندساڵ پێش کاتێک 13 ساڵی بوو لەلایەن پەکەکەوە تەڤلی کرا و ئەم دوایانە کە ویستوویە بگەڕێتەوە بۆ نێو باوەشی ماڵباتی و لەکاتی هەڵاتندا پەژاک تەقەی لێکردووە و کوشتوویە.\nشایانی باسە کە بەداخەوە پەژاک منداڵانی ژێز 18 ساڵ تەڤلی دەکات و بەجاران لەراپۆرتەکاندا بینراوە لەوانە ماوەیەک پێش ئێستا مێرمنداڵێکی خەڵکی نێی مەریوانیان تەڤلی کرد کە کاردانەوەی خراپی لەسەر رای گشتی لەبارەی ئەم حزبەوە دانا.\nبەپێی راپۆرتە زۆرەکان کە لەراگەیاندنەکاندا لەلایەن کۆڵبەرانەوە بڵاو دەبێتەوە بەردەوام گەریلاکانی پەژاک بە ناوی گومرک پارە لەکۆڵبەران دەستێنن یا بارەکانی وەک جگەرە یەکسەر دەستی بەسەردا دەگرن.\nباجگرتن لە خاوەن کارگە، هۆتێل، دەوڵەمەندان و … و هەڕەشەکردن لەمەڕ ئاشكرانەکردنی\nیەکێکی دیکە لەکردەوەکانی پەژاک لەوناوچانەی کە هەن باجگرتنە لەخاوەن کارگە، هۆتێل و دەوڵەمەندان و … لەژێر ناوی یارمەتییە کە ئەم هۆکارێکە بۆ لەکیس چوونی وەبەرهێنانی خۆجێی لەو ناوچانەدا لەکاتێکدا کە دەبێت پارتە کوریەکان وەک پەژاک خۆی هاندەری هاتنی وەبەرهێنەر لەناوچەکە بن بۆ وەبەرهێنان. بەمجۆرە پەژاک گیان و ماڵی هاوڵاتیانی کوردی کردۆتە ئامانج.\nبرادری ملت‌ها از شعار تا حقیقت؛ بررسی رفتار و ادعای پژاک در قبال کردهای ایران\nبرچسب هابرادریپ ک کپژاکشعارملت\nهژار؛ شخصیت ممتاز کرد


کۆمپانیای ZTE بە فەرمی مۆبایلی ZTE Axon 10 Pro 5Gـی بە ڕامی 12 گێگابایت و سێ کامێرا و پاتری 4000 ملی ئەمپێرەوە ڕاگەیاند – کەی ئای تی ئێن\nهەواڵ 9, ئایار 2019\nکۆمپانیای ZTE بە فەرمی مۆبایلی ZTE Axon 10 Pro 5Gـی بە ڕامی 12 گێگابایت و سێ کامێرا و پاتری 4000 ملی ئەمپێرەوە ڕاگەیاند\nپاش ئەوەی کۆمپانیای ZTE لە کۆنگرەی جیهانی مۆبایلەکان MWC 2019ـدا مۆبایلی ZTE Axon 10 Pro 5Gـی نمایشکرد ڕۆژی ڕابردوو ناوبراو هەردوو مۆبایلی ZTE Axon 10 Pro و ZTE Axon 10 Pro 5Gـی لە چین بە فەرمی ڕاگەیاند، لە ڕووی تایبەتمەندیەوە هەردوو مۆبایلەکەوە هاوشێوەی یەکن و هیچ جیاوازیەکیان نییە بێجگە لەوەی ZTE Axon 10 Pro 5G پشتگیری لە هێڵەکانی نەوەی پێنجەم 5G دەکات.\nلە ڕووی تایبەتمەندیەوە هەردوو مۆبایلەکە تەواو ناوازەن و کاردەکەن بە پڕۆسێسەری بەهێزی Snapdragon 855 و خاوەنی پاتریەکی گەورەن بە توانستی 4000 ملی ئەمپێر و پشتگیری لە بارگاویکردنەوەی خێرا دەکات بە خێرایی 18 وات لەگەڵ ئەوەشدا پشتگیری لە بارگاویکردنەوەی بێوایەری Qi wireless charging دەکات، لە ڕووکاری پێشەوەی مۆبایلەکە هەستەوەری پەنجەمۆری ژێر ڕوونما جێگیرکراوە و وەک تێبینیش دەکرێت ڕوونمای مۆبایلەکە خاوەنی نۆچێکی بچوکە و کامێرای پێشەوەی مۆبایلەکەی تێدا جێگیرکراوە، هەروەها مۆبایلەکە توانای بەرگەگرتنی دژی ئاو و تەپ و تۆزی هەیە بە پێوەری IP68.\nلە ڕووکاری پشتەوەش مۆبایلەکە هەڵگری سێ کامێرای ڕوونی بەرزە، هاوێنەی یەکەمیان بە ڕوونی 48 مێگاپێکسڵ و دووەمیش 20 مێگاپێگسڵ و سێیەم و کۆتایی 8 مێگاپێکسڵ، لەگەڵ ئەم تایبەتمەندیە ناوازانەدا مۆبایلەکە بەردەستە بە بژاردەی بیرگەی 128 و 256 گێگابایت لەگەڵ بژاردەی ڕامی 6 و 8 و 12 گێگابایت، لە بارەی نرخیشەوە ئەوا مۆبایلی ZTE Axon 10 Pro بۆ جۆری ڕام 6 و بیرگە 128 نرخی 473 دۆلار دەبێت و بۆ جۆری ڕام 12 و بیرگە 256 نرخی 612 دۆلار دەبێت.\nڕوونما: لە جۆری AMOLED و بە قەبارەی 6.47 ئینج و بە ڕوونی 1080×2340 پێکسڵ و بە دووری 15:5:19\nپڕۆسێسەر: Snapdragon 855\nپڕۆسێسەری گرافیک: Adreno 640\nسیستمی وەگەڕخەر: ئەندرۆید پای 9.0 بە ڕووکاری MiFavor 9.1\nکامێرای پشتەوە: سێ کامێرا بە ڕوونی 48+20+8 مێگاپێکسڵ\nبیرگە: 128 و 256 گێگابایت و دەتوانرێت لە ڕێگای بیرگەی دەرەکی microSDـەوە زیادبکرێت هەتاوەکو 512 گێگابایت\nڕام: 6 و 8 و 12 گێگابایت\nتوانستی پاتری: 4000 ملی ئەمپێر و پشتگیری لە بارگاویکەرەوەی خێرا دەکات بە خێرایی 18 وات و پشتگیریش لە بارگاویکەرەوەی بێوایەری Qi wireless charging دەکات\nپاراستن: هەستەوەری پەنجەمۆری ژێر ڕوونما لە پێشەوەی مۆبایلەکە جێگیرکراوە\nنرخ: 473 دۆلار بۆ جۆری 128/6 گێگابایت و 612 دۆلار بۆ جۆری 256/12 گێگابایت\nتاگەکان ZTE Axon 10 Pro ZTE Axon 10 Pro 5G


مۆمه كوژاوه‌كه – WTARIKURD\nوه‌رگێرانى له ئینگلیزیه‌وه به ده‌ستكاریه‌وه : كامران وریا قانع\nكابرایه‌ك ته‌نها كچێكى بچوكى هه‌بوو, ته‌نها بۆ ئه‌ویش ئه‌ژیا , زۆر یه‌كتریان خۆش ئه‌ویست . ئه‌م شازاده‌یه‌ى باوكى قه‌ده‌ر نه‌خۆشى ئه‌خات , باوكه‌كه‌ش ئه‌وه‌ى له ده‌ستى هات بۆ چاره‌سه‌رى كردى , وه‌كو شێتى لێهاتبوو , سه‌فه‌رى به‌هه‌شت و دۆزه‌خی ئه‌كرد تاكو ته‌ندروسى بۆ كچه‌كه‌ى بگه‌رێنێـته‌وه , به‌ڵام دواجار شازاده‌ى بچوك باوكى به یه‌كجارى به‌جێهێشت .\nئه‌م باوكه غه‌مباره به مردنى كچه‌كه‌ى له هه‌موو شتێكى ژیان پاشه كشێى كرد , نه چیترهاورێكانى ئه‌بینى , نه ده‌چووه سه‌ر كاره‌كه‌ى , نه هیچ چالاكیه‌كى كۆمه‌ڵایه‌تى هه‌بوو , به‌رده‌واميش چاوى فرمێسكاوى بوو .\nشه‌وێك باوكه‌كه خه‌ون ئه‌بینێت , له خه‌ونیدا له به‌هه‌شت ئه‌بێت , هه‌موو منداڵه بچوكه‌كان له شێوه‌ى فریشته به ریزێكى درێژ ئه‌رۆیشتن له دۆخێكى ئاهه‌نگئامێز . هه‌ر یه‌كه‌و مۆمێكى داگیرساوى به ده‌سته‌وه بوو , ئه‌وه‌ى سه‌رنجى كابراى راكێشا له ناو ئه‌و هه‌موو منداڵه كچێكى بچوكى تیا بوو مۆمه‌كه‌ى كوژابوه‌وه , كابرا كاتێك لێ نزیك بوه‌وه ته‌ماشاى كرد كچه‌كه‌ى خۆیه‌تى و زۆر دڵ ته‌نگ بوو وتى : په‌پوله‌ى بابى  بۆ مۆمه‌كه‌ى تۆ كوژاوه‌ته‌وه ؟ كچه فریشته وتى : بابه گیان فرمێسكه‌كانى تۆ ناهێلێت مۆمه‌كه‌ى من داگیرسێت به‌رده‌وام ئه‌یكوژێنێـه‌وه .\nكاتێك كابراكه هه‌ستا له‌خه‌و یه‌كسه‌ر هه‌ستى كرد به‌م جۆره ژیانه‌ى ئێستایی و به فرمێسكه‌كانى به‌رده‌وام مۆمى كچه‌كه‌ى ئه‌كوژێنێـته‌وه , بریارىدا دووباره ژیانى ده‌ست پێبكاته‌وه به شێوه‌یه‌كى ئاسایی بژى , چی تر كچه‌كه‌ى دڵشكاو نه‌كات .\nمردنى كه‌سه ئازیزه‌كانمان بێ تاقه‌ته‌مان ئه‌كات , به‌ڵام نابێت ژیان بوه‌ستێت بۆ ئه‌وه‌ى ئازیزانیش له دنیاكه‌ى خۆیان ئاسووده بن , پێویسته ئێمه‌ش ژیانى خۆمان خۆش بوێت .\nئەبوبەکر جاف : شۆڕشی ئـەیلول .


جارێكی دیكه نرخی نه‌وتی خاو له بازاڕه‌كانی جیهاندا به‌رزبوونه‌وه‌ی بەرچاوی به‌خۆیەوه بینی و نرخی یه‌ك به‌رمیل نه‌وتی برێنت یەك دۆلار به‌رزبووه‌وه و گه‌یشته سەروو 78 دۆلار.\nئێواره‌ی ئه‌مڕۆ شه‌ممه لەگەڵ داخستنی بازاڕەكانی نەوتدا نرخی یەك بەرمیل نه‌وتی برێنت یەك دۆلار به‌رزبووه‌وه و به 78.09 دۆلار مامه‌ڵه‌ی پێوه‌كرا.\nهاوكات نه‌وتی خاوی ته‌كساسیش به‌ڕیژه‌ی 0.68% به‌رزبوونه‌وه‌ی به‌خۆیەوه بینی و بە 73.98 دۆلار مامه‌ڵه‌ی پێوه‌كرا.\nلەمساڵدا و دوای تێپەڕاندنی لێكەوتەكانی كۆرۆنا، نرخی نەوتی خاو بەڕێژەی 45% بوژاندنەوەی بەخۆیەوە بینیوە، بەتایبەت بە ئاساییبوونەوەی گەورە ئابورییەكانی جیهان بەشێوەی پلەبەند و تێپەڕاندنی ئاستەنگەكانی پەیوەندیدار بە كۆرۆنا و كەمكردنەوەی بڕی بەرهەمهێنان لەلایەن وڵاتانی هەناردەكاری نەوتەوە.\nلایپزیک 6-1 هێرتا بەرلین\nڤالێنسیا 1-1 ئەتلەتیک بلباو\nوتەبێژی پێنتاگۆن ڕایدەگەیەنێت، هێزەكانی ئەمریكا لە كۆتایی ئابی داهاتوو پرۆسەی كشانەوەی لە ئەفغانستان كۆتایی پێدێنێت. جۆن كێربی، وتەبێژی…\nنرخی نەوت لە بازاڕەكانی جیهاندا لە سەروو 75 دۆلارەوە مایەوە، زۆربەی پێشبینییەكان بەئاراستەی بەرزبوونەوەی زیاتری نرخەكەن. نرخی نەوتی…\nسبەینێ مووچەی وەزارەتێك و چەند دەستەیەك دابەشدەكرێت\nوه‌زاره‌تى دارایی و ئابوریی هه‌رێم خشته‌یه‌كى نوێی دابه‌شكردنى مووچه‌ى مانگى ڕابردووى بڵاوكرده‌وه، وه‌زاره‌تێك و چه‌ند ده‌سته‌یه‌ك له‌خۆده‌گرێت. …


مام ئەحمەد ە شێت كاریتانی\nمام ئەحمەدە شێت كاریتانی\nناوی ئەحمەد قادر ڕەحمانە لە هۆزی بندیان و لە ساڵی ١٩٠٠ لە گوندی خدرجیجەی ناوچەی كەندێناوە لەدایكبووەو لە ساڵی ١٩٨٣ لە گوندی كاریتان لە نزیك دیبەگە كۆچی دوایی كردووە و ە لەو قەبرستانەش نێژراوە بەشێكی زۆری ژیانی لەوێ بەسەر بردبوو.\nدایكی ناوی شیرین خدر بووە لە هۆزی شێروانی بووەو لە ساڵی ١٩٧٠ كۆچی دوایی كردووە .\nلەساڵی ١٩٣٤كاتێك گەنج بووە ماڵیان دێتە شارۆچكەی دیبەگەو لە گوندی كاریتان نیشتەجێ دەبن ئەوگوندەی مەزاری شێخ صالح كاریتانی لێیە.\nئەحمەدە شێت كەسێكی باڵەبەرزو كەڵەكەت و گەنم ڕەنگ بووەو لە تای جاحێڵی دا پاوێكی زۆر بە هێزو لەسەر خۆبوو و هەر زوو دەستی دایە كاروكاسبی ماڵەكەی خۆیان و هەر لە بەرخەوانی و شوانی و جوتیاری و سەپانی و شەغرەكێشی و جەنجەرگێری كردووە و دواتر ژنی هێناوەو هەر لەو سەروبەندەشدا لەگەڵ نزیكانی خۆی لەساڵی 1944 تەوبەی لەسەر دەستی شێخ عەبدولكەریمی دارەخورمایی كردووە و بۆتە دەروێشی تەریقەت و بەشداری زۆری كۆڕی دەرویشان و زكركێشانی كردووەو و ئەوندە لە خواترس و دیندار بووە تا ئەو ساتەی هۆشی لەدەست دەدات و باری دەرونی تێك دەچێت و ڕوو لە چوڵی دەكات و لە ئاوەدانی دوور دەكەێتەوە بە بێدەنگی تەنیایی هەڵدەبژێرێت .\nسەرەتاش لە ژیانی كۆمەڵاتی خۆشیدا زۆر ئاسوودە بووەو منداڵەكانی خۆشویستووە و ٣كوڕو ٤ كچی بووە و بەناوەكانی ( مەولود ، ئەمین ، مەحمود ، اتم ،مەیرەم ،عایشە ، و بەگیسی ) و كوڕەكانیشی لە هەڕەتی لاوێتیان وەكو باوكیان ئاسا و بەهۆی نزیكیان لە مەزارەكەی شێخ صالح و هاتنی دەروێشانی كەرەبچنەو و قادركەرەم و هەولێرو وینەكانی تر تێكەڵ بەدنیایی زكر دەبن و ئەوانیش دەبنە دەروێش ..\nژیانی تەنیایی :\nلە كاتەی مام ئەحمەد ڕوو لە چۆڵایی دەكات و هەمیشە هۆگری ئەو گۆڕستان دەبێت بە گۆڕستانی ( كاریتان ناسراوە ) و هەمیشە بەناو گۆڕەكاندا دەسوڕایەوە و تەنانەت بەبۆچونی خۆی گۆڕەكانی لە چۆلەكە دەپاراست و هەمیشە هەڵی دەفراندن و ..سەرباری ئەوەش كەسێكی ئارام بوو ئەگەر سڵاوت لێیی بكردایە زۆر بەڕێزەوە وەری دەكردەوەو وەڵامیكی بیدەنگی دەدایەوە ..\nوەكو دەگێڕنەوە كە ئەو پیاوە لە ئەنجامی لە خواترساتندا تووشی ئەم هێدمە ( صدمە ) یە هاتبوو و بۆیە هەمیشە خوای گەورە دەی پاراست و زور جاریش شتی وایان لێبینیوە كە جێگەی سەرسوڕمانە دەگێڕنەوە جارێكیان لە گوندی خدرجیجە بە ڕێگاوە دەبیت بەرەو شارۆچكەی دیبەگە بێت و لەكاتەشدا پەست (ئوتومبێلی پاسی دار ) ێك بەتەنیشتیدا تێپەڕ دەبێت و سەرنشینەكانی بە شوفێرەكە دەڵین هەڵیبگرەو ئەویش بە قسەیان ناكات و جێیی دێڵێ . لەكاتێكدا دەگەنە دیبەگەو بەرەو هەولیًَربڕۆن و لە شوێنی وەستاندا دەبینن مام ئەحمەدە شێت لە چایخانەیەك دانیشتووەو ماستاو دەخواتەوە هەركە نەفەرەكان مام ئەحمەد دەبیننەوە زۆر سەرسام دەبن كە ئەو پیاوە چ گەیاندیە ئێرەوە پێشی ئەوان گەیشتە جێ بۆ یە وای لێدەدەنەوە كە خوای گەورە لە (كن فیكون) یكدا و لە خێرایەكی وادا ڕۆیشتبێت و عەقڵ نەیبڕێت. و لە ڕووداوێكیشدا لەساڵانی شەست و هەفتاكاندا كاتێك پیاوێكی شێخی عەرەب بەناوی (حنش)كە ئەوسا لەپاڵ حەرەس قەومییەكان بەشداری تاڵانی ناوچەكەی كردبوو بەدەستی پێشمەرگەی كوردستان دەكوژرێت و ئەو هەواڵەكەش دەموو دەست لە مام ئەحمد دەبیستن و و ئەوەندەش گوێیی پێنادەن و لە كاتێكدا ئەم ڕووداوە ڕاست دەبێت و لە كاتەوە تێدەگەن مام ئەحمەد بەخۆڕایی وای نەگوتووە و بۆیە خەڵكی ئەو ناوچەوەیە بە پیاوێكی خاوەن پێشبینی (تنبۆ‌و) وەسفیان دەكردو وەكو وەلی و پیاو چاك گوزارشتیان لێ دەكرد .\nوەگو بۆیان گێڕامەوەش كە مام ئەحمەد لە تەمنی ١٤- دەنگێكی زۆر خۆش و بەجۆشی لە حەیران گوتن هەبووە و زۆر كەس بەدەنگی سەرسام بوون كاتێك حەیرانی ووتوە و لەكاركردنیشدا پیاوێكی بەهێزوو بە وەج بووە و زۆرخۆرێكی بی وێنەش بووە و باكی بە ماندوو بوون نەبووە .


📅 15-06-1988 رێکەوت و رووداو (کڕۆنۆلۆژیا)\n📅 کاتی تۆمارکردن Jan 18 2017 8:45PM\n👁 ئەم بابەتە 4,168 جار بینراوە\n... [ زۆرتر... 👁] ✖ ✖ ✖ 0 12 ✖ 56% ✍ هـ.ب. 18-1-2017 20:45:56\n📅 19-05-1987 رێکەوت و رووداو (کڕۆنۆلۆژیا)\n📅 کاتی تۆمارکردن Jan 18 2017 8:49PM\n👁 ئەم بابەتە 6,850 جار بینراوە\nباشووری کوردستان - ڕاپەڕینی شارۆچکەی رواندز کە تی [ زۆرتر... 👁] ✖ ✖ 2 11 ✔ 99% ✍ هـ.ب. 18-1-2017 20:49:08\n🏰 مووینە شوێنەکان\n👁 ئەم بابەتە 1,434 جار بینراوە\nیەک لە گوندەکانی رۆژهەڵات [ زۆرتر... 👁] ✖ ✖ ✖ 0 7 ✔ 62% ✍ هـ.ب. 1-1-2011 11:19:31\n🏰 وەرتێ شوێنەکان\n📅 کاتی تۆمارکردن Sep 28 2010 3:09PM\n👁 ئەم بابەتە 10,984 جار بینراوە\nشارەدێی وەرتێ سەر بە شارۆچکەی رواندزە. رێژەی دانیش [ زۆرتر... 👁] ✖ ✖ 3 22 ✔ 99% ✍ هـ.ب. 28-9-2010 15:09:18


کاتێك کە ڕۆحی سەرکردەکان لەمرۆڤایەتیدا جێگیردەبێت - بنکەی روناکبیریی گەلاوێژ :: Gelawej\nکاتێك کە ڕۆحی سەرکردەکان لەمرۆڤایەتیدا جێگیردەبێت\nهەمەڕەنگ Feb 4, 2021\nئەم ژنە ژنێکی ھەژار و لانەواز نییە، ئەم ژنە ناوی تاریا ھالونین؛ لە ساڵەکانی 2000- 2012سەرۆک کۆماری فنلندا بووە، لە سەردەمی سەرۆکایەتی ئەودا وڵاتی فنلندا چووە ناو لیستی باشترین وڵاتەکانی جیھان لە ڕووی سیستەمی خوێندن وتەندروستی و بیناسازیەوە، کۆمپانیا وکارگەکانی ئەو وڵاتە بوونە پێشەنگ لە جیھاندا، وەك کۆمپانیای نۆکیا، ھەتا ھەنوکە ھەندێکیان ھەر لە پلەکانی یەکەمیدان، وەك فارتسیلا و کاتژمێری وەرزشی صوونتو و بولار، ئەمە جگە لە کارگەی دروست کردنی کەشتێ زەبەلاحەکان و کارگەی دار و وەرەق و زۆر کارگەی تریش.\nلە کاتێکدا وڵاتی فنلندا ژمارەی دانیشتوانی 5.5 ملێونە، وڵاتێکە کەش وھەوایەکی یەکجار سەختی لە زستاندا ھەیە.\nلەم وێنەیەدا کە لە ساڵی 2016 گیراوە (بە ھۆی ئەوەی لەو ساڵەدا پەنابەرێکی یەك جار زۆر ڕووی لەو وڵاتە کردووە)، تێیدا سەروك کۆماری پێشووی فنلندا بە جلێکی کۆنەوە دەردەکەوێت، کە لە بازارەکانی دەستی دوو کریویەتی و لەبەری کردووە، بەبی نان و ئاو بۆ چەند کاتژمێرێك لە شوێنێکی گشتیدا دادەنیشێت، وەك ئەوەی بانگەشە بکات و بە خەڵکی بڵێت " ھەست بە مرۆڤە ھەژار ولێقەوماو وپەنابەرەکان بکەن"، تەنانەت دواتر ھەستاوەو قوتویەکی گرتووە بە دەستییەوە، بە ناو بازاڕدا گەڕاوە، بۆ ئەوەی پارە بۆ پەنابەرەکان کۆبکاتەوە.\nلە چاوپێکەوتنێکدا پرسیاری ئەوەیان لێکرد کە بۆ چی ئەم ڕۆڵەی بینیوە؟\nوتی: دەکرا من کەسێك بوومایە لەو مرۆڤە لانەوازانەی کە ھیچ جێگایەك شك نابەن و پێویستیان بە یارمەتی و ھاوکارییە، بەڵام شانس کردی من بووم بە سەروك کۆمار، بۆیە بە پێویستی دەزانم کە ھەست و سۆزم ھەبێت بۆ ئەو جۆرە مرۆڤانە، ڕێز لە شکۆیان بگرم، دەرك بە ئازارەکانیان بکەم.\nکاتێك کە ڕۆحی سەرکردەکان لەمرۆڤایەتیدا جێگیردەبێت ئەو کات نیشتیمان و ھاوڵاتییەکانی لە پێشەنگدا دەبن.\nئەم بابەتە 363 جار خوێندراوەتەوە


دەرباز كۆسرەت رەسوڵ: دەنگی گەلی كوردستان هەوێنی راپەڕین بوو\nبەبۆنەی یادی 41 ساڵەی دامەزراندنی ئێزگەی دەنگی گەلی كوردستانەوە، دەرباز كۆسرەت رەسوڵ ئەندامی دەستەی كارگێڕی مەكتەبی سیاسی یەكێتیی نیشتمانیی كوردستان بروسكەیەكی پیرۆزبایی ئاڕاستەی ستافی ئێزگەكە دەكات كە ئەمە دەقەكەیەتی....\nدەرباز كۆسرەت رەسوڵ پەیامێك ئاراستەی رادیۆی دەنگی گەلی كوردستان دەكات\nهەڤاڵانم لە ڕادیۆی دەنگی گەلی كوردستان\nلەساڵیادی دامەزراندنی ئێزگەی دەنگی گەلی كوردستان، دەنگی شۆڕش و ڕاپەرین، ئێزگەی سەركەوتنەكانی شۆڕش و ورەبەخشینەوە بە كۆمەڵانی خەڵكی كوردستان، پیرۆزبایی تایبەتی خۆمتان ئاراستە دەكەم و سڵاوو دروود دەنێرم بۆ گیانی پاكی شەهیدانی راگەیاندن و هەموو ئەوانەی لەم ڕێگایەوە شەهید بوون.\nچل و یەك ساڵ تەمەنی ڕادیۆی دەنگی گەلی كوردستان، تەمەنێكە پڕاو پڕ لە داهێنانی بواری میدیایی خزمەتكردن، تەمەنێك كە مایەی شانازی هەموومانە، سەردەمانێك ڕادیۆی دەنگی گەلی كوردستان تاكە مینبەری خەڵكی كوردستان بوو، تەنهاو تەنها لەوێوە ئاشنا دەبووین بە چالاكییەكانی پێشمەرگەو سروودە نیشتمانییە هەست بزوێنەكان، لەسەرووی هەمووشیانەوە ڕادیۆی دەنگی گەلی كوردستان گڕوتینێكی یەكجار گەورەی بەڕاپەڕین بەخشی و یەكێك لە گرنگترین هەوێنەكانی سەركەوتنی بوو.\nئەمڕۆ دوای 41 ساڵ لە خزمەتكردن و بەردەوامی، وێرای ئەوەی دەنگی گەلی كوردستان سەروەرییەكی گەورەیە بۆ هەموومان، هاوكات ئەركە لەسەرمان هەوڵبدەین بۆ پێشكەوتنی زیاتری ئەم كەناڵەو سەرجەم ئۆرگانە میدیاییەكانی تری یەكێتی لەپێناو رەخساندنی زەمینەی زیاتری ئازادی ڕادەربڕین لە كوردستان و پتەوتركردنی پردی پەیوەندی لەنێوان خەڵك و دەسەڵات لەكوردستان و چاودێریكردنی وردی كارەكانی حكومەت بۆ خزمەتكردنی زیاترو پیشكەشكردنی خزمەتگوزاری زیاتر.\nدەرباز كۆسرەت رەسوڵ\nئەندامی دەستەی كارگێڕی مەكتەبی سیاسی


3/8 زامی ساڕێژنەبووی ئێزیدییەكان\nکۆچۆ کوردستانی نوێ 3/8 زامی ساڕێژنەبووی ئێزیدییەكان   6/8/2017\nدووتوێیەکی كوردستانی نوێ-ی تایبەتە بە چیرۆکەکانی جینۆسایدی ئێزدیان و کۆمەڵکوژیی و بەکەنیزەک کردنی کچان و ژنانی گوندی کۆچۆ\nپاش ئەوەی چاپی یەكەمی كتێبی «جینۆسایدی ئێزدییەكان-نووسین و دۆكۆمێنت» بڵاوبوویەوەو بۆ سەرزمانی فارسی وەرگێڕدراو لەكەمترین ماوەدا دووجار چاپ و بڵاوكرایەوە. كتێبی دووەم «جینۆسایدی ئێزیدییەكان-گووندی كۆچۆ» چاپی یەكەم بڵاوكرایەوەو ساڵی و سەرەتای ئەمساڵ 2017 چاپی دووەمی بڵاوكرایەوەو كاتێك ئەم دێرانەش دەنووسین كورتەو پوختەكەی بە «ئینگلیزی» لەژێرچاپدایە. هەر لەم ماوەیەدا كۆمەڵێك ستۆری پڕ ئازاری قوربانییەكانی ئێزدییەكان لە رێگای هاوڕێ و برای رۆژنامەنووس و توێژەری مێژوویی «داود موراد خەتاری» گەشتە دەستم و بەشێكی تریشیان لە رێگای واڵاكەیەوە بەدەستم هێناون.\nلەو ماوەیە هەموو ستۆرییەكانم لە زمانی عەرەبیەوە بۆ كوردی ئامادەكردوونەتەوەو لێرەدا چەردەیەكیان كە بۆ كوردستانی نوی و تایبەت بە یادی سێ ساڵەی تاوانەكانی داعش ئامادەكراوە، دەخەینە بەردەست بە ئومێدی ئەوەی كەلەبەرێك لە دۆكۆمێنتكردنی شوێنەوارو كاریگەرییەكانی تاوانەكانی داعش پڕ بكاتەوە.\nوەرگێڕان و ئامادەكردنی: تەها سلێمان\nخوێن لە سكمەوە رژایە سەر عەرز\n«ع ش ا» لەدایكبووی 1996، دانیشتووی كۆجۆو یەكێك لە دەربازبوەكان، بەم شێوەیە بەسەرهاتی خۆی دەگێڕێتەوەو دەڵی: بە ئۆتۆمبێلێكی دێری سپی باوكمیان برد، دوای ئەوەش پیاوەكانی گوندیان بە ئۆتۆمبێلەكانی گووندەكە برد، كاتێك لە نهۆمی دووەمی قوتابخانەكە هاتینە دەرەوە، بینیم باپیرم بەتەنیا لەناو قوتابخانەكە ماوەتەوەو داعشەكانی بانگ كردو لەگەڵیان رۆشت.\nئەم ئافرەتە خوێندكاری شەشەمی زانستی بوەو دەڵی: ئێمە 15 ئافرەت بووین، وایان هەڵبژارد ئێمە جوانترین كچی گوندی كۆجۆین و بردینیان بەرەو پەیمانگای گوندی سۆلاغ، لە رێگا پرسیاریان لە ئەمیرەكەیان «ئەبو حمزە حەمیدی» كرد، ئافرەت و منداڵەكان بۆ چ لایەك دەبەین؟ بۆ پەیمانگای سۆلاغ. دوای ئەوە ئەو خانەوادانەی مابوونەوە هەمویان كۆكردەوەو لە پەیمانگاكە پێمان وتن: چارەنووسی پیاوەكان چیە؟ ئێمە گوێمان لە دەنگی تەقە بوو؟ یەكێكیان كە سعودی بوو، وتی: وەڵاهی هەمویانمان كوشت. داعشێكی عیراقی وتی: باوەڕ بەقسەی ئەم سعودیە مەكەن، تەنها گولەمان بە هەوادا تەقان بۆ خۆشی سەركەوتنی دەوڵەتی ئیسلامی.\nهەروەها دەڵی: كاتژمێری 11ی شەو، ئێمە «114» ئافرەت لە گەڵ «70» منداڵ لە تەمەنی «3 بۆ 10» ساڵ، بەسی ئۆتۆمبێلی گەورە پاسی «44» چل و چوارنەفەری، رەوانەی تەلعەفەریان كردین، كاتێك گەیشتینە ئەوێ، منداڵەكانیان نارد بۆ مەركەزی گەڕەكی كیفاح لەناو تەلعەفەر، بەڵام ئێمە بۆ موسڵ و لەوێش لەناو ماڵی قایمقامی موسڵ. لەم ماڵە 10 ئافرەتی تری ئێزدی لی بوو، لێیان سك پڕبوون و نەیانیان فرۆشتبوو، سێیان لە ئافرەتەكان هەوڵی خۆكوشتنیان دابوو، لە دۆخێكی خراپدا بوون.\nداوایان لە ژنەكان كرد سەرپۆشەكانیان لابەرن..\nدوای دوو رۆژ والی موسڵ «ئەبو لەیس» لە عەشەرەتی «تی» لەگەڵ قازی «حەجی عەبدوڵڵا ئەل عەفەری» و وەكیلی خەلیفەی موسل «حەجی مومتز ئەل عەفەری – ئەبو موسلم توركمانی» و كۆمەڵێكی تر هاتن و داوایان لە ئافرەتەكان كرد سەرپۆش «رووپۆش»كانیان لەسەر دەم و چاو لابەن و دەستیان بەدابەشكردن كرد.\nئێمە «37» ئافرەت بەسەر ئەو ماڵە مەسیحیانەی هەڵاتبوون دابەشیانكردین، منیان هەڵبژارد بۆ ماڵی والی موسل «ئەبو لەیس –رزوان تالیب حەمدوون»، دوو ژنی هەبوو، من خوشكەكەم لەگەڵم بوو، چوار رۆژ ماینەوەو داعشەكان بەمەبەستی كڕین دەهاتنە تەماشامان، ئەمیرێك هات ناوی «شاكر» بوو، داوای لە پاسەوانەكان كرد سەرم بخەنە سەر ئۆتۆمبێلەكەی. بەڵام پێیان وت: ئەمە گیراوە بۆ والی موسڵ. دواتر خوشكەكەمی هەڵبژارد، سلوكیان نائەخلاقی بوو، منیش رێگریم لێكردن لە بردنی خوشكەكەم، بە كێبڵ زۆر خراپی لێدام و خوێن لەناو سكمەوە كەوتەڕی. والی هات و سكاڵام كرد، ئەویش من و خوشكەكەمی برد بۆ ماڵێكی تر، لەگەڕەكی ئەندازیاران كە كۆمەڵێك ئافرەتی تری ئێزدی لێبوو لەوانە «ر، ن، ف، ه»، و هتد لە كۆی «44» ئافرەت تەنها «10» ئافرەت ماینەوە.\nداوام لێیان كرد با هەموومان ئینتحار بكەین..\nهەروەها دەڵی: داوام لێیان كرد با هەموومان ئینتحار بكەین، بەڵام یەكێكمان داوای كرد كەمێك راوەستم لەم بڕیارە، چونكە ئێمە كەوتینەتە ژێر دەسڵاتی تاوانكاری ئەوان، پێویستە سەبرمان هەبی و بەرگەی ئەمە بگرین تا كاتی دەرچونمان. والی موسڵ داوای لێم كرد: بچم بۆ ژوورە تایبەتەكەی، من رەدم كردەوە، بۆیە بۆ ماوەی یەك مانگ بە شێوەیەكی بەلێدان و توندوتیژی مامەڵەی لەگەڵم دەكرد. زۆر جار پرسیارم لێكرد، بۆچی بەم شێوەیە مامەڵەمان لەگەڵ دەكەن و دەتانەوی دەست درێژیمان بكەنە سەر؟ وڵامی دامەوەو وتی: خوای گەورە ئافرەتە ناموسڵمانەكانی بۆ ئێمە حەڵاڵ كردوە بە ئیغتساب و فرۆشتنیشەوە، دەبێت هەموو جیهان بزانێ دەبێت شەریعەتی ئیسلام تەتبیق بكرێت لەسەر گۆی زەوی و لەنزیكترین وەختاو بە پەلە دەگەینە رۆماو دەیكەینەوەو موسڵمانان سەیتەرە دەكەن بەسەر ئەورپاداو رۆژ دوای رۆژ ژمارەی موسڵمانان روو لە زیادبوون دەكەن تیایدا، لە دایكبوونی هەموو ئاینەكانی رادەگرین و شەریعەتی ئیسلامی بەسەر هەموو جیهاندا بەرجەستە دەكەین و هیچ مەجالێكی تیا نیەو تا دەگەینە سین و رۆما.\nدەشڵی: بە زۆر وەسیلە هەوڵمدا ئیقناعی بكەم لە زانیاری پێدان دەربارەی چارەنووسی كەس و كارەكانمان لە كۆجۆ، بەڵام ئەو یاری دەكردو نەیدەویست نهێنی دەوڵەتی ئیسلامی بدركێنی. پاش یەك مانگ پێی وتم یان شووم پێبكە یان دەتنێرم بۆ زیندانی رەقە لە سوریا، بەناچاری و بەمەرجی قبوڵم كرد كە خوشكەكەم لام بمێنێتەوەو نەیدەن بەكەس، ئیتر بۆ ماوەی سی مانگ لەوی ماینەوە، دەیەویست من لێی حەمل بم، وەكاتێكیش كە دەیبینی لەنوێژكردن دوا دەكەوم بە شێوەیەكی تووڕەو غەزەباوی تەماشای دەكردم. ئەبو لەیس دەیوت لەسەرەتای درووستبوونی قاعیدە لەعیراق من پەیوەندیم پێیانەوە كردوەو دواتر بووین بە دەوڵەتی ئیسلامی و بۆ زانیاری ئەبو لەیس هەڵگری بڕوانامەی سەرەتایی بوو.\nئێمە، من و «ن» لەگەڵ «ئەبو لەیس» و خوشكەكەم «ش» لەگەڵم بوو، «ر» لە گەڵ «سەدام» و لەم ماوەیە هەموو ئافرەتەكان هەموو ئافرەتەكان هەڵهاتین تەنها «7» كەس مانەوە.\nخەبەریان لێمانداو دەستگیركراین..\nدەشڵی: جارێك كە هەڵهاتین، زۆر شەقام گەڕاین، دواتر چوینە ماڵێك و ئەوانیش خەبەریان لێمانداو دەستگیركراین و لەناو تەوالیتی پاسەوانەكان رایانگرتین. والیش ئەبو سەعدی ئاگادار كردبوەوە، كە دەستگیرمان بكەن، كاتێك هات لەگەڵ جێگرەكانی ئەبو بەكر ئەوانیش «حەجی موعتەز ئەل عەفەری و ئەبوحارس» بوون، گەڕاندمانیانەوە.\nبە كێبڵ ئەشكەنجەیەكی زۆریانداین تا هۆشمان لەدەستداو خوێن لە دەممانەوە تا پەنجەی پێمان رێی دەكرد، كاتێك حاجی موعتەز بینی خوێنمان لەیەر دەچۆڕی داوای كرد لێدان بەسە، ئێستاش ئاسەواری برینی لێدانەكە بە گیانمەوەیە. دەیانەویست پێیان بڵێین كی خاوەنی بیرۆكەی هەڵهاتنەكە بوە؟ وە چۆن دەستمان گەشتوە بە مۆبایل و سیمكارت؟ بەڵام هەموومان رەدمان كردەوە بە پێدانی زانیاری لە بارەی پرۆسەی هەڵهاتنمان، پێمان وتن: مۆبایلمان لەماڵەكەدا دۆزیوەتەوەو كەس و كارمان لە دهۆك ئاگادار كردوەتەوە.\nحاجی موعتەز پرسیاری لێكردم و وتی: بۆچی دەتانەوی هەڵبێن، ئەوەتانی ئێمە خواردنتان بۆ دابین دەكەین. پێم وت: ئێوە سوود مەندن و لێرەوە هیچ خواردنێكمان مەدەنی، دووان كە لەگەڵی بوون هێرشیان بۆ هێنام و لێیاندام و هۆشم لە دەستدا.\nدوای ئەوە چوار رۆژ نانیان پێنەداین، والی پێی وتم: ئەگەر تۆ لە خێزانێكی ناسراو موحتەرەم نەبوایت كە ناسراون لای خەڵكی موسڵ و ئێمەش پەیوەندیمان هەبوە لەگەڵیان، دەتم نارد بۆ سوریا. پێم وت: بەڵی كاتی خۆی لەنێوان ئێمەو ئێوە خزمایەتی خوێن هەبوو، بەڵام ئێستا لەجیاتی ئەوەی داكۆكی لەو خزمایەتیە بكەن دێن و ئیغتسابی دەكەن؟ ئایا ئەمە قیمەتی ئێوەیە؟ ئەمەیە رەسەنایەتی و كەرامەت و غیرەتی ئیوە؟ ئایا سەیری خۆتان ناكەن تەنها بەدوای شەهوەتەكانتانەوەن وەك وەحش؟ بیر لەوە ناكەنەوە ئیغتسابكراو بەدوای هەموو ئامرازێكدا دەگەڕی بۆ وەڵام تەنانەت ئەگەر زەمەنیش درێژبێتەوە؟ ئایا لەناوتانا پیاوێك نیە بیر لە ئایندەی شەرەفتان بكاتەوە؟ باش دەزانم ئەوەی دەست درێژی بكاتە سەر شەرەفی خەڵك، دەست درێژی دەكرێتە سەر شەرەفی زوو یان درەنگ؟ مومكین نیە كەس و كارەكانمان بێدەنگ بن لە بەرامبەر لەدەستدانی شەرەفیان، بەڵام مرۆڤایەتی ئێوەی ناسی چۆن و بەچ شێوازێكی وەحشیگەرییانە مامەڵە دەكەن، كە نەپەیوەندی بە مرۆڤایەتی و نە بەخواوە هەیە.\nدەشڵی: دواتر بەزۆر ناردمیانە پەیمانگای قورعان و زۆر ئایەت و حەدیسیان پی لەبەركردم، كە بەدرێژایی كاتژمێرێك و زیاتر دەمانخوێند.\nبارەگای والی «ئەبو لەیس»یان بۆردومان كردو كوشتیان\nئەو باسی ئەوەش دەكات و دەڵی: رۆژی 19/11/2014 فڕۆكەكان بارەگای والی «ئەبو لەیس»یان بۆردومان كردو كوشتیان، كاتێك هەواڵەكەم بیست زۆر دڵخۆش بووم، بەڵام لەهەمانكاتدا دڵتەنگیش بووم، چونكە دەموت داعشەكان رادەستی یەكێكی ترم دەكەن لەو پیستر، خوشكەكەشم هەر لەگەڵمدایەو تا ئێستا نەیانبردوەو ئەویش دەدەنە داعشێك و لەیەكتر جیامان دەكەنەوە. خوایە گیان ئەم موسیبەتە لە هەموو موسیبەتێك گەورەترە، لە گەورەوە بۆ یەكێكی تر! ئەبو لەیس لە گۆڕستانی گوندی ژنەكەی نێژرا.\nدوای یەك هەفتە حاجی موعتەز هات و داوای لێمكرد: شووی پێبكەم. ئەوەم رەت كردەوە، بەڵام زۆری لێكردم و لەگەڵی مامەوەو خوشكەكەمی رادەستی داعشێك كرد.\nباسی ئەوەش دەكات كە زۆر جار رایان كردووەو بەڵام دەستگیركراونەتەوەو دەڵی: لەكۆتاییدا رۆژێك هەموو داعشەكان رۆیشتن بۆ نوێژ، دەرگا سەرەكیەكانیان قفڵ كرد. رۆشتمە سەربانی خانووەكە نهۆمی دووەم، چۆنێتی شوێنەكەو هەڵهاتنم تاقیكردەوە، بۆیە بانگی هاوڕێكانم كرد، كە سێ كەس بوون، داوام لێكردن بە یەكەوە بچینە خوارەوە، یەكەمجار من رۆشتمە خوارەوە، ماوەی نێوان سەرەوەو خوارەوە نزیك بوو.\nشتێكی كەم لەنێوان من و عەرزەكە مابوو، خۆم خستە خوارەوەو ئازارم پێنەگەیشت، یەكێكی تریان هاتە خوارەوەو پێش ئەوەی بكەوێت من گرتم و بەو شێوەیەو ئەو شەوە هەڵهاتین و پەیوەندییمان بە كەسوكارمانەوە كردو رزگارمان بوو.\nتێبینی: «حاجی موعتەز- فازل ئەحمەد ئەل حیالی»، ئەو یەكێك بوو لە یاریدەرەكانی ئەبو بەكر بەغدادی و راسپێرابوو بە سەرپەرشتی كردنی كارو چالاكییەكانی داعش لە عیراق، لە قەزای تەلعەفەر لەدایك بوە، پێشووتریش لە سوپای عیراق پلەی عەقیدی هەبوە تا رووخانی بەعس لە 2003، لە 18-8-2015 لە ئاكامی بۆردومانەكانی هاوپەیمانان كوژراوە.\nلویزا سەبری لەدایكبووی 1996، باس لە چیرۆكی ئازارەكانی لە بن دەستی داعش دەكات. ئەو بەبێ ئەوەی مەبەستی بێت، بە ئاسانی و سادەیی دەمانكاتە پارچەیەك لە خۆی و لەوە دەست پێدەكات كە رۆشتوە بۆ ماڵی پورەكەی بۆ یەك شەو مانەوە، بۆ ئەوەی لەوێوە چاودێری دۆخەكەو رووداوەكان بكات. بەڵام بەداخەوە دراوسێكەیان كە مەیتوتی بوە، خەبەریان لێدەدەن و دەستگیر دەكرێن و دەیانبەنە فەرمانگەی باری شارستانی و هەر لەوێ پیاوەكانیان لێ جیا دەكەنەوەو بەرەو قەزای تەلعەفەریان دەبەن و بۆ ماوەی سێ رۆژ لەوێ دەمێننەوە. وەك خۆشی تەئكید دەكاتەوە لەوێ لە دۆخێكی ئەمەندە دژواردا بوونە ئاوی ناو «حەمام»ەكانیان خوردوەتەوە.\nكاتێك ئەم چیرۆكانەی جینۆسایدی ئێزدییەكان، بە تایبەتتر چیرۆكی ئەو كچ و ژنانەی داعش بە دلڕەقانەترین شێوە مامەڵەی لەگەڵ كردوون، بیناییم تەڵخ دەبن و بارێكی گەورەو قورس لە سەر رۆحم دەنشنەوە. ئیتر لێرەوە چیرۆكەكان دەبنە بەشێك لە بوونم و بەردەوام بەناو زیهنما دێن و دەچن و كاریگەری خۆیان جێدڵن؟!\nسەرەتا جوانەكانیان هەڵبژارد\nلویزا لە درێژەی گێڕانەوەی بەسەرهاتەكەیدا باسی ئەوە دەكات بەردەوام گێچەڵ بە كچ و ژنەكان كراوەو باسی ئەوەش دەكات كە جارێكی تر گەڕێنراونەتەوە بۆ هۆڵی كلاكسی لە موسڵ و هەمدیس بۆ تەلعەفەر!!\nئەوەتانێ لویزا بە نیگەرانی و ناخێكی پڕ حەسرەتەوە باسی ئەوە دەكات، سەرەتا جوانەكانیان هەڵبژارد، خوشكەكەم «عەزیزە سەبری» یەكێك بوو لەنێوانیاندا. رۆژی دووەم ئەمیرەكەیان هات و دابەشمانی كرد، هەروەها ئەمیرێكی تر بە ناوی «ئەبو موسا- ئەزهر عەلی حسێن خاتونی» لەگەڵ ئەمیرێكی تر هاتن و كۆمەڵێكمانیان هەڵبژاردو بردمانیان بۆ قەزای بەعاج. ئەوەش بە وردی باس دەكات كە ئەوان «لیزا سەبری، جیلان برجس، جیهان برجس، نوفا عەمو، بفرین عەمو، غزاڵ، رویدە، ئینتزار كۆ، نەجلا سەعید، عالیە سەعید لە تەل قەسەب، فخریەو شەیما خیرۆ لە شەنگال، حەنان لە بەعشیقە، بەهارو خوشكێكی جوانی لە تەلعوزێر»بوون.\nلویزا باسی ئەوەش دەكات كاتێك كە «جیلان» خۆی كوشت و ئینتحاری كرد، ئەم داعشانە لەوێ بوون «ئەبو هیلال، ئەبو عەبدوڵڵا، ئەبو غفران «عید مشعل»، ئەبو موسا «ئەزهر عەلی حوسین خاتوونی». هەر دوای ئەوە ئەبو موسا دێت و لویزاو پورەكەی و خوشكەكەی دەبات بۆ گوندی «رامبوسی و بە قسەی لویزا خۆی كە دەڵێ»: لەوێ ئیغتسابی كردم و دوو مانگ لای مامەوە»و ئەمانەشی لەگەڵ بوە «شەیما خیرۆ، فخریە لە تەل قەسەب. دیارە ئەم ئەمیرەی داعش بەرپرس بوە لە بەعاج و لە یەكێك لە شەڕەكاندا كوژراوە.\nئەبو غوفران و ئەبو رەقە دێن و دەیبەن بۆ كۆمەڵگای تەل بەنات\nچیرۆكی لویزا سەخت و پڕ ئێشتر دەبێ، ئەوەتا پاش ئیغتسابكردنی و دوای كوژرانی ئەبو موسای جەلادو دڕندە، دەیگەڕێننەوە بۆ كەس و كارەكەی لە «حسێبە-سوریا»و سەرباری ئەم هەموو چەرمە سەرییە داوای لێدەكەن رۆژو بگرێ و نوێژبكات، و وەك بێوەژن لە ماڵەكەیان بمێنێتەوە». ئەمیش وەك خۆی باسی دەكات بەچ شێوازێك بوە نازانم بەڵام دەڕواتەوە بۆ لای ئەو كەس و كارانەی كە لە تەلعەفەر بوون بۆ ماوەی یەك مانگ لەوێ دەبێ و دواتر داعشێك لە بەعاجەوە دێت و دەیبات.\nسەیربكە بنواڕە لە دڕندەیی داعش، دوای ئەوە ئەبوغفران و ئەبو رەقە دێن و دەیبەن بۆ كۆمەڵگای تەل بەنات و لەوێشەوە بۆ موسڵ و لە هەمان رۆژدا دەیانەوێ بیفرۆشن، بەڵام ئەم بەشەڕ دێت لەگەڵیان و ئیتر دەیبەن بۆ ماڵێك»: بردمیان بۆ ماڵێك دە كچی كەس و كاری خۆی لە شەنگاڵ لەوێ دەبن بۆ ئەوەی فێری قورعان خوێندنیان بكەن». ئەو دەڵێ»: من بەردەوام لە گەڵ پاسەوانەكان بەبەردەوامی شەڕم دەكرد بۆیە رەوانەی رەقەیان كردم لە سوریا». تۆ سەرنج بدە لەلایەك ئیغتساب كردن و لەلایەك قورعان خوێندن بە كچێك كە تەمەنی ئەوكاتە لە نێوان 18 بۆ بیست ساڵ بوە؟ چ نەفرەتیەكە دەوڵەتی ئیسلامی «داعش» و جەلادەكانیان؟\nلەوماڵەی كە لێی ماونەتەوە، شەوێك یەكێك لە پاسەوانەكان پێی دەڵێ ئەگەر دەتەوێ هەڵ بێی یارمەتیت دەدەم؟ ئەویش تێدەگات لەوەی پاسەوانەكە دەیەوێ بزانێ ئایا نیەتێكی وای هەیە لەژێردەستی دەوڵەتی ئیسلامی رابكات؟ بۆیە پێیان دەڵێ»: لەخوا بەزیاد بێت من بووم بە موسڵمان و نامەوێ لە خاكی خەلافەتی ئیسلامی دەربچم. پاسەوانەكەش پێی دەڵێ»: سوپاس بۆ متمانەت بە ئیسلام و دەوڵەتی ئیسلامی.\nپاسەوانەكە هەموو دەرگاكانی ژوورەكانی داخست\nلویزا باسی ئەوەكات كە شەوی دووەم، من تەنیا بووم.. پاسەوانەكە هەموو دەرگاكانی ژوورەكانی داخست بە دەرگای سەرەكی ماڵەكەشەوەو رۆشت. ئەمیش لەم كاتە دەرفەت دەقۆزێتەوەو لە رێگای بۆشاییەكەوە دێتە دەرەوەو بە دیواری حەوشەكەدا هەڵدەگژێ و دێتە دەرەوە. خۆیشی ئاوا دەڵێ»: دابەزیم و رووپۆشەكەم دا بەسەرماو بە شەقامەكەدا كە كەشێكی باراناوی بوو رێم دەكرد. تەكسییەكم راگرت و داوام لێكرد بگەیەنێتە حەسەكە یان دێر زوور؟ ئەویش پێی دەڵێ»: من تەنها لەناو داخلی رەقە كار دەكەم، بەڵام ئیمكان هەیە بتگەیەنمە حەسەكە؟\nلویزا سەردەكەوێتە سەر تاكسیەكەو شۆفێرەكەش داوای كرێی لێدەكات؟ ئەویش پێی دەڵێ: ئەمەوێ زۆر راستگۆبم لە گەڵت من هیچ پارەیەكم پێنیە چونكە من ئێزدیم و داعش هێنامیانە بۆ ئێرەو لە خێزانەكەم دابڕاوم؟ شۆفێرەكەش پێی دەڵێ»: بەبێ كرێ ناتوانێ بیگەیەنێ؟\nگەر پێم بزانن ماڵەكەم بەسەرمدا دەڕوخێنن؟\nشەوەو دینا ساردە، باران دەبارێ و ئافرەتێك تەنیاو كەس شك نابا، زۆر دەپاڕێتەوە بۆ ئەوەی بەم شەوە جێی نەهێڵێ و لە دەست زاڵمانی داعش رزگاری بكات؟ دیارە شۆفێرەكەش باسی ئەوە دەكات كە ناتوانێ تەحەدای پیاوەكانی دەوڵەتی ئیسلامی بێتەوە؟ ئەویش داوای تیلەفۆكەی دەكات بۆ ئەوەی پەیوەندی بكات بە كەس و كاری لە كوردستان؟ شۆفێرەكەش دەڵێ تیلەفۆنەكەم شەحنی تێدا نیە، ئەمەش وەك پاساوێك بۆ هاوكاری نەكردنی؟ لویزی پێی دەڵێ بمگەیەنە شوێنكێك لە دەرەوەی دەوڵەتی ئیسلامی، ئەوكاتە خێزانەكەم ئەو مەبلەغەی دەتەوێ دەتدەنێ؟ شۆفێرەكەش دەڵێ ناتوانم سنور ببەزێنم چونكە نایاساییە لەلایەن دەوڵەتی ئیسلامیەوە؟ پێی دەڵێ بمبە بۆ ماڵەكەت؟ شۆفێرەكەش دەڵێ»: گەر پێم بزانن ماڵەكەم بەسەرمدا دەڕوخێنن؟\nئیتر لویزی چیبكات؟ بۆ كوێ بڕوات؟ ناچار روودەكاتە شۆفێرەكەو پێی دەڵێ»: برا چارەیەكم بۆ بدۆزەوە؟ شۆفێرەكەش دەڵێ»: كوردی دەزانی؟ دەتبەم بۆ ماڵی كەسێكی كورد لەدرەوەی شار، بە هێچ شێوەیەك لە دەرگا نەدەی تا ئەوكاتەی من لێت دوور دەكەومەوە؟\nلویزی دەڵێ»: بۆ چەند جارێك لەدەرگامدا، بەڵام نەیانكردەوە؟ ئەو باسی ئەوەش دەكات هیچ چارەیەكی تری نەبوە تەنها كردنەوەی دەرگاكە نەبێت؟ بۆیە دەرگاكە دەكاتەوەو ئەوانیش پێشوازی دەكەن و پێی دەڵێن كێشەت چیە یان چیت دەوێ؟ ئەویش رووپۆشەكە لەسەر دەم و چاوی لادەبات و دەڵێ من ئێزدیم و چیرۆكەكەی خۆی بۆیان باس دەكات.\nپاش نۆ جار فرۆشتن؟\nعیشان یەكێكە لە قوربانیانی دەستی داعش و دوای رزگاربوونی ئاوا باسی مەینەتیەكانی لە بن دەستی داعش دەكات»: دوای ئەوەی خێزانەكەمانیان ئیبادە كرد، لە مەزرعەكەی باوكمەوە لە گرعوزێر بردمانیان بۆ سیپا شێخ خدرو دواتریش بۆ بەعاج و موسڵ. دوای یەك مانگ دابەشمانیان كردو بۆ ماوەی یەك ساڵ و نێو لای كەسێك مامەوە».\nباسی ئەوەش دەكات كەئەوان بیست و سێ ئافرەت بوون لەناو كۆمەڵێكی زۆردا هەڵیانیان بژارد لەناو هۆڵی «كلاسی-موسڵ» بۆ ناو سەربازگەی شارەكەو لەوێش كۆمەڵێك داعش هاتوون و داویانن بەوان یان راستتر ئەوەیە بڵێین بۆ ئەوانیان كرد بەدیاری وەك سەبی.\nدەبێت لەدۆخێكی ئاوادا هەستی ئەم ئافرەتانە چۆن بوبێ؟ كە چاوەڕێی دڵڕەقترین ساتەكانی سەوداكردن بوون پێیانەوە؟ بێگومان هەتا بڵێی ئەم ساتەوەختە قورس و پڕئازارو ئێشە. ئەوەتا عایشان ئاوا وێنای دەكات. كاتێك كە ئەمیرێكی دەوڵەتی ئیسلامی بەناوی «رەسوڵ عەبدوڵڵا عەلی» كە بە «موهەندس» ناسراو بوە لە گوندی «سیتا»ی رۆژئاوای موسڵ بۆ خۆی دیاریكردوە، بە شێوەیەكی زۆر وەحشیانە مامەڵەی لەگەڵ كردوە تەنانەت خێزانەكەیشی. ئەوەش روون دەكاتەوە كە ئەو زانیویەتی ئەمانە بوون باوكی و مامەكانیان كوشتوەو خوشكەكانیان هەتیوكردوەو دەست درێژییان كردوەتە سەر شەرەفی، بۆیە بەردەوام بە چاوی رق تەماشایانی كردوە.\nبەناو كۆڵانەكاندا رێدەكات....\nدڵڕەقی داعش و داعشەكان هەر بە خۆیانەوەیەو زۆربەی جاریش تەنیا لە خۆیان دێت. ئەوەتا عیشان باسی ئەوە دەكات كە وێڕای ئەوەی بوە بە ئیسلام، بەڵام هەمیشە وەك كافرو سەبایا مامەڵەیان لەگەڵ كردوە. بۆیە عایشان ناوەستێ و جارێكی تر هەوڵی هەڵهاتن دەداتەوە. دوای سێ كاتژمێر لە رێكردن دەرگای زۆر ماڵ دەكوتێ، بەڵام دوای ئەوەی كەدەزانن ئیزدییەو هەڵهاتوە، رەدی دەكەنەوە داڵدەی بدەن. وەك عیشان باسی دەكات دواجار ئافرەتێك دەرگای لێدەكاتەوەو دەیكاتە ژورێكەوەو بۆ بەیانیەكەی مەفرەزەیەكی داعش دەستگیری دەكەنەوەو ئیتر لێرەوە غەزەب بەسەریدا دەڕشێنن و دواتریش رادەستی «موهەندیس»و ژنەكەی دەكەنەوەو ئەوانیش بێدرێخ لێی دەدەن و ئازاری دەدەن.\nپێشكەشی داعشێكی دەوڵەتی ئیسلامی لە سوریا دەكەن\nسەیربكە داعشەكان چەند بەد فەساڵ و بەد رەوشت و بەد ئاكارن، لەكاتی دادگاییكردن، عایشان وەك دیاری پێشكەشی داعشێكی دەوڵەتی ئیسلامی لە سوریا دەكەن. ئەمە دوای ئەوەی بڕیاری كوشتنی موهەندیس بە تێوەگلانی لە دزی كردن لە داعش.\nئیتر عایشان دەبێتە پشكی «ئەبو عبێدە ئەنساری لە مەیادین و ئەویش دوای سێ رۆژ دەیفرۆشێ بە «ئەبو خەتاب عیراقی» كە بەرپرسی فرۆشتنی نەوت بوە. دیارە ئەویش لە مەیادین دانیشتوەو دوو ژنی تری هەبوە، یەكەمیان لە مەیادین و دووەمیان لە رەقەو هاوكات چوار سەبایایەی تری هەبوە كە ئەوانیش ئێزدی بوون و ئەمانە بوونە «عاسمە لە تەل قەسەب، ئیناس، حەنان لە تەل بەنات و جەمیلە لە سۆلاغ» و لەگەڵ هەمووان وەحشی بوو. سەبایەی دەكڕیوەو دەفرۆشتوە، لەو ماوەی عایشان لەوێ بوە نزیكەی 100 ئافرەتی ئێزدی كرێوەو دەست درێژی كردوەتە سەریان و دواتر بە پیسترین خەڵكی فرۆشتوە. ئەوەتانێ دوای مانگ و نیوێك لە فرۆشتنی بە ئەبو عوبێدە، ئەویش دەیفرۆشێتەوە بە ئەبو خەتاب.\nچیرۆكی نۆجار فرۆشتن؟\nدەیفرۆشم بە یەكێك لە داعشەكان\nزەهورە حوسێن حاجی، تەمەن 28 ساڵ، دانیشتووی شەنگال، گەڕەكی شەهیدان، لەبەسەرهاتی جینۆسایدی شەنگال لەسەردەستی دەوڵەتی تیرۆریستی داعس و ئەوەی بەسەریاندا هاتوە، چیرۆكێكی دڵ تەزێن و لێوان لێولەخەم دەگێڕێتەوە.\nسەرەڕای مكوڕیمان لە مێردەكەم، رۆژی یەكەم لە ماڵەوە ماینەوەو وتی:» من فەرمانبەرێكی ئاساییم، پەیوەندیم بە هیچ لایەنێكی سیاسی یان سەربازییەوە نیە. باوەڕناكەم كەسێك هەبێ دەست لەكاروباری ئێمە وەربدات».\nبەڵام ئەم بۆچونەی هاوسەرەكەی زەهورە بۆ كاتێك راست و دروستە، كە ئەوەی بەرەو ڕوت دێت كەمێك مرۆڤبونی تیا هەبێت و بزانێ بەهاكانی مرۆڤایەتی چین و چۆن رێزیان لێدەنرێ!\nزەهورە دەگێڕێتەوەو دەڵێ»: ماڵمان بەرامبەر ماڵی دكتۆر ماجد بوو، داعشەكان بە هەل هەلە و دروشم وتنەوە چونە ناوماڵەكەیانەوە، بینیانمان و سەرنجیانمان دەدا، ترساین و نەماندەزانی چارەنوسمان چی دەبێ».\nترس لە نادیاربوونی چارەنووس لای زۆربەی ئەو ئێزدییانەی دەیاندوێنێ یان دوێندراون و دیداریان لەگەڵ كراوە، یەكێكە لە خاڵە جەوهەرییەكان. كەواتە ئەگەر هەر تاكێك لە ئێزدییەكان لە سەرەتادا بڕوای بەخۆی هێنابێت كە «داعش» كاری بەسەر ئەوانەوە نیە، ئەوە راستیەكی حاشا هەڵنەگر لەناخیاندا پێی وتبون ئێوە لە بەردەم مەترسیدان!\nئیتر كە لێت قەوما ئاوایە\nزەهورە دەڵێ»: لە رۆژی دووەم خاڵۆی هاوسەرەكەم «عەلی كیجۆ ئەلعزیری» هات بۆلامان لە گوندی كۆچۆوە. نەمانتوانی بەرەو چیا بڕۆین، بۆیە بەرەو گوندی كۆچۆ رۆشتین «من و هاوسەرەكەم حسن عەلی ساڵەح، دایكی و خوشكەكەی و منداڵەكەمان، بە هاوڕێیەتی عەلۆ لەگەڵ هاوسەرو كچەكەیان».\nئیتر كە لێت قەوما ئاوایە، ئەوان چوزانن گوندی كۆچۆ دەكرێتە گۆڕستانی دانیشتوانەكەی؟ لە كوێ ئەوە بزانن داعش خۆی لە بۆسەیەكی پیس و ترسناك بۆ دانیشتوانی كۆچۆ مەڵاس داوەو پاش راگرتنیان بۆ ماوەی نزیكەی پازدە رۆژ بەربەریانەترین تاوانیان لەدژ ئەنجام دەدا؟\nزەهورە دەڵێ: ئەوەی رویدا ڕویدا لە گوندی كۆچۆ لە 15-8-2014 رۆژی هەینی. خێزانەكانیان رەوانەی پەیمانگای سۆلاغ كرد. لەوێ ئافرەتە بەتەمەنەكانیان بردو تا ئێستاش چارەنوسیان نادیارە؟ لەناویاندا دایكی هاوسەرەكەم فاتم حەجی ملحم».\nئاوا درێژە بە گێڕانەوەكەی دەداو دەڵێ: ئێمەیان رەوانەی تەلعەفەركرد، چەند مانگێك لە گوندی قزل قێو ماینەوەو دوای ئەوە رەوانەی رەقەیان كردین لە سوریا. هەموو رۆژێك دەهاتن و ئافرەتیان دەبرد. جارێك لەگەڵ چوار ئافرەتی تر بردمیان بۆ بارەگاكەیان لە حەمس لە مانگی تەشرینی دووەم 2014. لێرە هەر كەسێك یەكێكمانی برد لە گەڵ منداڵەكانی». ئەبو مەحمەد سوری منی برد بۆ شاری «تەبەقە» و بۆ ماوەی نۆ مانگ لە ماڵەكەی وەك خزمەتكاری هاوسەرەكەی مامەوە.\nرێنماییمان بۆ هاتوە لە دەوڵەتی ئیسلامیەوە\nزەهورە دەڵێ: پێی وتم تۆ ماوەی نۆ مانگە لە ماڵەكەمی و هاوسەرگیریم لەگەڵتا نەكردوە؟ منیش پێم وت: سوپاست دەكەم و من خزمەتكاری هاوسەرەكەتم و هیچ درێخیم لە كارەكەم لەبەرامبەری نەكردوە. پێی وتم: بەڵام رێنماییمان بۆ هاتوە لە دەوڵەتی ئیسلامیەوە جەخت لەسەر هاوسەرگیری لە گەڵ سەبایا دەكاتەوە كە لێرەن، لەبەر ئەوەی بەنوێژو رۆژوو نابنە ئیسلام تەنها بە هاوسەرگیریكردن نەبێ. پێم وت: مەبەستت چیە لە قسەكانت ئەبو مەحمەد؟ وتی: هاوسەرگیرت لەگەڵ دەكەم. پێم وت: دوای هاوسەرەكەم هاوسەرگیریم لەخۆم حەرام كردوە. پێی وتم: هاوسەرەكەت لە كۆچۆ كوژرا. پیم وت: هیچ شتێك لە بارەی چارەنوسییەوە نازانم و تەنانەت ئەگەر كوژراش بێت دوای ئەو شوو ناكەمەوە.\nتەماشا لەم بەد رەفتاری و بەد مرۆڤە، نۆ مانگ ژنێكی ئێزدی وەك خزمەتكاری هاوسەرەكەی خۆی بەكارهێناوەو دواتریش دێت و بەناو رێنمایی دەوڵەتی تیرۆریستی داعش، دەیەوێ هاوسەرگیری لەگەڵ بكات؟ چۆن هاوسەرگیرییەك؟ ئەوەتانێ پێی دەڵێ: تۆ ئەگەر نوێژو رۆژوش بگریت و بكەیت نابیتە موسڵمان تەنیا بەوە نەبێ كە بێیت و خۆت رادەستی غەریزە پیسەكانی من بكەیت!!\nسەیربكە چی پێدەڵێ: بەڵام ئەمە ڕێنماییە لە سەرچاوەكانمانەوە ئەبێ هاوسەرگیریت لەگەڵ بكەم یان بتفرۆشم بە كەسێك و ئەویش هاوسەرگیریت لەگەڵ بكات یان دەتگەڕێنمەوە بۆ یەكێك لە بارەگاكان و لەوێش تەعدات لێدەكەن و لەلایەن هەموو پاسەوانەكانەوە كە لەوێن رۆژنە دەست درێژیت دەكرێتە سەر؟\nكاتێك مرۆڤ گوێ بیستی ئەم چیرۆكانە دەبێت، مرۆڤبونی خۆی لە پێش چاو دەكەوێ. هەست بەوە دەكات لە پێش چاویدا مرۆڤایەتی ئەتك دەكرێ و كەچی ئەمیش بێدەنگ و بێدەسڵات كڕ لێی دانیشتوە! ئاخر خۆ كۆمەڵگای مرۆڤایەتیش بەجۆرێك لە جۆرەكان بە بێدەنگ بوونیان بوون بە هاوڕێی تاوانەكانی داعش!!\nئەتوانی بمكوژی بەڵام من ناتوانم هاوسەرگیری لەگەڵ پیاوی موسڵمان بكەم؟\nتەماشا چۆن زەهورە بە زەلیلی و داماوییەوە دەڵێ: ئەتوانی بمكوژی بەڵام من ناتوانم هاوسەرگیری لەگەڵ پیاوی موسڵمان بكەم؟ هاوسەرەكەی پێی وت: بەو شێوەیە وازی لێبێنەو پێیان بڵێ هاوسەرگیریم لەگەڵی كردوە؟ كەچی لەبەرامبەردا دەڵێ: ناتوانم درۆ لەگەڵ دەوڵەتی ئیسلامی بكەم و من یەكێكم لەوان!! دیارە داعشەكە مەبەستی بوە هەرچۆنێك بێت بەناوی هاوسەرگیرییەوە غەریزە نا مرۆییەكانی تیا بەتاڵ بكاتەوە، ئەگەر پێشنیاری هاوسەرەكەی دروست و لەجێ بوە.\nزەهورە دەڵێ: لێم نزیك نەدەبوەوە.. دوای ئەوەی ساڵێكم تەواو كرد، هاوسەرەكەی داوای لێكرد بمفرۆشێ، چونكە منداڵەكانم ئیزعاجیان دەكەن و خۆشی پێویستی بە خزمەتكارنیە؟ لەماوەكانی كۆتایشدا هاوسەرەكەی رۆژانە بە تووندی لە ماڵەكانی دەدا، جارجار خوێن لە لوتیان دەهاتە خوارو كاتێكیش پرسیارم لێدەكرد بۆ؟ توڕە دەبوو لە پێشی خۆی دەرمی دەكرد بە قسەی سوك. بەڵام تەحەمولم دەكرد تەنها لە پێناوی ئەوەی پیاوەكەی نەمفرۆشێ و پارێزگاری لە شەرەفم بكەم.\nبێگومان ئەبو مەحمەد واز ناهێنێ و ئەوەتا دەڵێ: دەیفرۆشم بە یەكێك لە داعشەكان و ئەم منداڵە جوانە بۆ خۆمان! لێرەوە دەرفەتێك بۆ زەهورە رێك دەكەوێ. چۆن؟ دەڵێ: بۆ رۆژی دوای پەیوەندی كرد بە شەڕەوەو بیرم لەوە كردەوە كاتێك بگەڕێتەوە بە داعشێكم دەفرۆشێ و هاوسەرگیرم لەگەڵ دەكات بەبێ ویست و ئیرادەی خۆم و هاوكات منداڵەكانیشم دەبەن، بۆیە بڕیارمدا هەڵبێم.\nكاتژمێر حەوتی بەیانی منداڵەكانم هەڵگرت و دەرچوم.. بەدوای خێزانێك دەگەڕام داعش نەبێت و لە ماڵی داعشەكان دوور كەوتمەوە كە لە خانوی سێ نهۆمی باشدا دەژیان. بەرەو سێ خێزان چوم و داوای هاوكاریم لێكردن، بەڵام رەتیان كردەوە لەبەر ئەوەی لە دەسڵاتی داعش دەترسان. بەردەوام بوم لە رۆشتن، ئافرەتێك رایگرتم و پێی وتم: وەرە بۆ ماڵی ئێمە چیمان لێدێت با بێت.\nژمارەی برای یەكێك لە خوشكە ئێزدییەكانم لابوو\nلێرەوە دەرویەكی خێر بۆ زەهورە دەكرێتەوەو پێدەچێ ببێتە هۆكاری رزگاربوونی. خۆیشی دەڵێ»: ژمارەی برای یەكێك لە خوشكە ئێزدییەكانم لابوو كە لە رەقە لەگەڵم بوو. پەیوەندیم پێوە كرد. پێی وتم: وەڵا خوشكە زەهورە من ناتناسم بەڵام دوان لە خوشكەكانم رفێنراون و لە سوریان. ئەویش پێی دەڵێ: بەڵێ ژمارەكەتم لە خوشكەكانت مقبولەو ئامینە وەرگرت. تكام لێی كرد پەیوەندی بە برای هاوسەرەكەم بكات و ئاگاداری بكاتەوە بەم ژمارەیە پەیوەندیم پێوە بكات.\nدەرگا لە زەهورە دەكرێتەوەو پەیوەندی پێوە دەكەن. ئەوەی پەیوەندی پێوە دەكات برای هاوسەرەكەیەتی «حوسێن». زەهورە تۆ لە كوێ ؟ من هەڵهاتم لە دەست دەوڵەتی ئیسلامی داعش و لە ماڵێكی زۆر باش و بەڕێزم. منداڵەكانت لەگەڵە؟ بەڵێ لەخوا بەزیاد بێت لەگەڵمن. ناونیشانم بۆبنێرە بۆئەوەی پەیوەندی بكەم و رزگارم بكەن. بەڵێ باشە هەر ئێستا بە نامە بۆت دەنێرم. تكا دەكەم پەلە بكەن لە كارەكە چونكە گەر پێم بزانن دەمكوژن و ئازاری ئەم خێزانەش دەدەن كە لانیانداوم و یەك دەقە نرخەكەی زۆر بەرزە.\nدوای شەش رۆژ بریانم بۆ كۆبانی و لەخودا بەزیاد بێت نەیانتوانی تەعدا لەسەر شەرەفم بكەن و رۆژی 2-12-2015 رزگارم بوو.\nبۆچی لە چیا هاتینە خوارەوەو چیان بەسەرهات؟\nدانی پێدەنێم لە ناسینی زیاتری جینۆسایدی ئێزدییەكاندا، قەرداری نووسەرو توێژەر «داود موراد خەتاری»م. ئەو نەبا ئەم هەموو چیرۆكە پڕ ئێش و ئازارەم بەردەست نەدەكەوت. ئەزانم ئەویش كاتێك ئەم چیرۆكانە ئامادە دەكات، ئازار لەناو چاوانیدا چۆڕاوە دەبەستی؟ بەڵام خۆ ناتوانی دەستبەرداریان بێت و هەرچۆنێك بێت دەبێت بیانوسێتەوە.\nكەس داوای ئەوەم لێنەكات ئەم ساتە وەختە یان پاش گوێگرتن لەم چیرۆكە بۆی پێبكەنم؟ وەرن لەگەڵ من دەست پێبكەن، بزان مەودای ئەم ئازارە دەگاتە كوی؟ ئایا تۆ حەوسەڵەت هەیە لەگەڵم بێی و گوێبگری؟\nئەوەتا باران ئیسماعیل باسی ئەوە دەكات كەچۆن بەهۆی تێكچونی باری تەندروستی دایكی هاوسەرەكەم لە چیا هاتینە خوارەوە. دوای شەوێك مانەوە لەگەڵ خەڵكەكەی تر لەماڵ دەرچون لە رۆژی 3-8-2014 و دواتریش لەناو شەنگال دەستگیركراون و دواتریش پیاوەكانیان لە ئافرەت جیاكردوەتەوەو ژمارەیان نزیكەی «40» كەس دەبوون، هاوكات ئافرەتەكانیان رەوانەی تەلعەفەر كردوەو لەوێوەشەوە بۆ گرتوخانەی بادوش و دوای ئەوەش گەڕاندویانەتەوە بۆ تەلعەفەرو «كەسر میحراب» و قزل قێو.\nئەم رزگار بوەی بن دەستی رەشی داعش باسی ئەو ساتە وەختە دەكات كاتێك لە «بێزار» خوشكی هاوسەرەكەی دادەبڕی، لە 10ی تەشرینی دووەمی 2014 لە قزل قێو، دەڵی: كاتێك كە كچەكانیان برد لەنێویاندا كچەكەم «ایفا»، داوام لێیان كرد منیش لەگەڵیان بم. بەڵام ئەمیرە داعشیەكە رەدی كردەوەو وتی: ئێمە تەنها كچەكان دەبەین، تۆ تەمەنت گەورەیە؟\nدەتفرۆشین بە نرخی « بازاڕی كەنیزەك «.\nئەوەتا باران پێیان دەڵی لە گەڵ كچەكانم دێم هەرچەندی تێبچی «گوزارشتەكە داڕشتنەوەی بۆكراوە»؟ ئەوانیش پێی دەڵێن: تەمەنت چەندە؟ ئەویش پێیان دەڵی 1976؟ پێی دەڵێن لە گەڵ كچەكانت سەربكەوە سەر ئۆتۆمبیلەكەو لەوی دەتفرۆشین بە نرخی « بازاڕی كەنیزەك «.\nباران ئاوا باسی چیرۆكەی دەكات، دوای نۆ كاتژمێر لە رێكردن بەبی وەستان گەشتینە سوریا. ئێمە 250 كەس بوین لە ماڵێكی گەورەدا.\nلە رۆژی دووەمی مانەوەیان لەوماڵەدا كچەكەی باران «ایفا» منداڵێكی كوڕی دەبی و كچەكانی كۆچۆ خوێنی پێشكەش دەكەن و لە نەخۆشخانەش ناوی كوڕەكی دەنێن «خەتاب»؟ ئەمەیان بەبی ویستی «ایفا»و بارانی دایكی دەبێت؟! ئیتر ناوی كوڕەكەی «ایفا»، «خەتاب» دەبێت و بەباڵایدا دەبڕی؟ نەفرەت لەم ناوە كە داعشەكان پێوەی دەبەستن!! ئاخر ئەگەر ئەو لێرە منداڵی نەبوایە كوا ناوی كوڕەكەی دەنێت «خەتاب»؟\nئیتر چیرۆكەكە سەخت و پڕ ئێشتر دەبێت، چۆن؟ باران باسی ئەوە دەكات كە چۆن لە دوای پێنجەمین رۆژی مانەوەیان بە كەسێكی دەفرۆشن و بەڵام ئەو رەتی دەكاتەوە، بەبی ئەوەی سۆزانی كچی كە تەمەنی حەوت ساڵ بوو لەگەڵی بێت؟! بەڵام كوا ئەو داعشانە گوێ بۆ سۆزو باوشی دایكێك بۆ كچە تەمەن حەوت ساڵانەكەی دەدەن؟! ئەگەر ئەوان شتێكی وایان بوایە، دەبێت مسقاڵە زەڕەیەك مرۆڤبونیان تیا بوایە؟!\nئەوان كە ژمارەیان 10 ئافرەت دەبێت لەگەڵ منداڵەكانیان دەیانبەن بۆ ماڵێك و رۆژی دوای ئەوە حەوت كەسیان لێدەبەن و بارانیش لە گەڵ «ایفا»و ژنێكی كۆچۆیی دەمێننەوەو دەیانخەنە ناو كۆگایەكەوە كە لەژێرەوەی باڵەخانەیەكی هەشت نهۆمیدا بوەو وەك نەخۆشخانە بەكاریان هێناوە!\nباران باسی ئەوەش دەكات كە كەسێك هاتوە بە ناوی «عەبدل رەحمان» كە لە لەگەڵی بڕوات بۆ ماڵ وەك خزمەتكار، بەڵام ئەو رەدی كردوەتەوە تەنها بە مەرجێك كچەكەی لەگەڵ بێت. دیارە لەم كاتە «صما‌و و خرسا‌و»یان لەگەڵ بوە.\nهەوڵی داوە چەكەكە لە پاسەوانەكە وەربگری بۆ ئەوەی خۆی بكوژی\nباسی ئەوەش دەكات كە هەوڵی داوە چەكەكە لە پاسەوانەكە وەربگری بۆ ئەوەی خۆی بكوژی. بەڵام داعشەكان بەوە تۆمەتباریان كردوە بەوەی هەوڵی كوشتنی ئەوی داوە، لەبەر ئەمە بەتوندی دەكەونە لێدانی و ئەویش دەچێتە ژورێكەوەو دەرگاكە لەسەر خۆی دادەخات و بۆ رۆژی دووەم سكاڵایەكی لەسەر بەرز دەكەنەوەو لەگەڵ سۆزان دەیبەن و بۆ ماوەی پێنج رۆژ زیندانی دەكەن بەبی خواردن. لە رۆژی دووەمی زیندانی كردنەكەدا وەك باسی دەكات تۆزێك شەكرو خوی و یەك دەبەئاوی پێدەدەن و دوای ئەوەش سۆزانی كچی لەو جیا دەكەنەوە یان دەیبەن.\nهەروەها باران ئەوەش باس دەكات، كە كەسێك بەناوی «ئەبو عەبدلرەحمان توركی» لە مەنبج بردویەتی و پێشی وتوە»: كەباپیری ئێزدی بوە لە توركیا، لە ئاكامی یەكێك لە پرۆسەكانی ئیسلام یان شاڵاوەكان بۆ سەر ئێزیدیەكان ناچاریان كردوە دەسبەرداری ئاینەكەی بێت.\nئەوەش باس دەكات كە داوایان لە سەهرەو منداڵەكەی كردوە پەیوەندی بە دەوڵەتی ئیسلامییەوە بكەن، ئەوانیش رەدیان كردوەتەوەو لەبەرامبەریشدا لە زیندانیان كردون.\nدوای تێپەڕبوونی مانگێك منداڵێكی ئێزدی هات و ئاگاداریان كردم كە لە عەبدلرەحمان دەپاڕێتەوەو ئەویش بە مۆبایل لەگەڵ كەسێكی سینی قسەی دەكرد. ئیتر لێرەوە چیرۆكەكەی باران بە سوێترو سەختتر دەبێت و رۆژێك دواتر خۆی و كچەكەی دەبەن بۆ بارەگایەكی داعش و كەسە سینیەكە دێت و بە ئۆتۆمبێلەكەی خۆی دەیبات.\nپەنجاو پێنج رۆژ لەوی ماینەوە\nباران ورد دەچێتە ناو چیرۆكی تاڵی بن دەستی داعش و دەڵی»: پەنجاو پێنج رۆژ لەوی ماینەوە، لە شەوێكی باوو بۆراندا، عەبدل رەحمان هات و بە سینیەكەی وت، كچێكی باران لە رەقە بوەو بەرەو لای كافرەكان هەڵهاتوەو گەشتوەتە لایان، پێویستە وریای بیت، لەگەڵ كچەكەی ئەوانیش هەڵدێن. پەیوەندییان كرد بە دووكەسەوەو ئەوانیش هاتن ویستیان كچەكەم «سۆزان» ببەن. هەوڵمان دا قەناعەتیان پێبكەم دەرفەتمان بدەن و رۆژێكی تر بیبەن. پاشان بە وردی باسی ئەوە دەكات كەكچەكەی داوای لێكردوە ئامادەكاری بكەن بۆ راكردن. بۆ رۆژی دواتر بە مادەی سیرامیك ناو ژورەكان دادەپۆشی، كاتێك ماندوبوون نوستن.\nباران دەڵی لەگەڵ كچەكەم بەسەر سیاجی ماڵەكەدا هەڵهاتین، لە شەوێكی تاریك و باراناوی و بادا. لە دەرگای ماڵێكماندا بەڵام رەفزیان كرد بیكەنەوە. باسی ئەوەش دەكات لەم كاتە بیریان لای سینیە موجرمەكە بوە، كە دەچێت تەحقیق دەكات و هیچ بەزەییەكی نیە.. چۆن بتوانم لە دەستی هەڵبێم؟ ئەگەر دەستگیرت بكات پارچە پارچەت دەكات «ئەم تاوانبارە سینیەی ناو داعش، باسی دەكەن ناسراو بوە بە دڕندەیی و دڵرەقی و خوێنڕێژی».\nباران باسی ئەوەش دەكات كە سی گەڕەك یان «كۆڵان « دوور كەو تونەتەوەو لە دەرگای ماڵێكی تریان داوەو كە گەنجێك دەرگاكەی بۆ كردونەتەوەو بە دۆخەكەیانی زانیوە داوای لێبوردنی كردوەو وتویەتی»: كوڕی مامەكەم پەیوەندی بە دەوڵەتی ئیسلامیەوە هەیەو گەربزانی خەبەرمان لەسەردەدا». ئەویش پێی دەڵی»: كوڕەكەم بەم بارانە چارەسەرێكمان بۆ بدۆزەرەوە؟ كوڕەكەش پێیان دەڵی»: لێرە گەڕەكی دوور هەیە پەیوەندییان بە دەوڵەتی ئیسلامییەوە نیە، ئەتوانی بچیت بۆ لایان؟ دەڵی لەو گەڕەكە لە دەرگای ماڵێكمانداو دەرگایان بۆ كردینەوەو هێشتیان بچینە ژوورەوەو فەرمویان لێكردین بۆ ژورێك. پێیەكانمان نەتڵ بوون لە قوڕو جل و بەرگمان تەڕبوو، پێمان وتن لێمان گەڕێن با لە بەرهەیوانەكە دانیشین. یەكسەر پیرێژنی ماڵەكە پێی وتن: بیانكەنە حەمامەوەو جل و بەرگیان بۆ ئامادەباكەن و هەزار نەعلەت لەو سینیە پیسە. ئەوانیش سوپاسیان دەكەن و دەڵێن جلەكانمان لەناو جانتاكەماندایە.\nدوای خۆشتنیان، پیرێژنی ماڵەكە بە یەكێك لە كوڕەكانی دەڵی»: بیانبەن بۆ ماڵی (..) لە گوند، چونكە كابرای چینی لەناو شار بەدوایاندا دەگەڕی. كوڕەكەش بە دایكی دەڵی: بەڵی دایكە ئەیانبەم بەم شەوە باراناوییە. باران دەڵی»: دوو گەنج لە گەڵمان هاتن و ئەوان چەقۆی دەستیان هەڵگرتبوو. دوای یەك كاتژمێر رێكردن بەپێ، بە هەرحاڵ گەیشتینە ماڵەكە. لە رێگا باسی ئەم چینیەیان دەكرد، كە چۆن بە شێوەیەكی ناشرین تەعەدای لە خەڵكی منبەچ كردووەو بە زۆر منداڵەكانیان بردوەتە ناو دەوڵەتی ئیسلامی و هەركەسێكیش لەگەڵی نەبوایە بە هەڵگەڕأوە لە ئیسلام لە قەڵەمی دەداو دەیكوشت و هیچ بەزەییەكی نەبوو. هیچ كەسێك لە خەڵكەكە نەیدەتوانی روو بەڕووی بێـتەوە یان لەم شارە دووری بخاتەوە، دەیكوشت و غەزەبی لێ هەڵدەگرت.\nپارچەیەك قوماشی دڕاویان تێكرد بۆ ئەوەی گەرممان بكاتەوە\nباران باسی ئەوەدەكا، گەیشتنەتە گوندەكەو چونەتە ماڵەكە، ماڵێكی هەژاری لێبوو، تەنانەت نوێن و شت و مەكی نوستنیان نەبوو. ماڵەكەیان یەك ژوور بوو، سەقفەكەی بە ئاسن و چینكۆ راگیرابوو، لە حاڵێكی خراپدا بوون. ویستیان گەرمكەرەوەكە داگرسێنن، پارچەیەك قوماشی دڕاویان تێكرد بۆ ئەوەی گەرممان بكاتەوە، چونكە نەوتیان نەبوو، هیچیان نەبوو. سەڕەڕای ئەوەی بەسەرماندا هاتبوو، زۆر بۆ حاڵی ئەوانیش گریام و بەخۆمم وت یەئس و میحنەتمان لەگەڵ ئەم هەژارانە كۆی كردینەوەو موسیبەتێكی گەورەسشیان بەسەردێت ئەگەر بزانن لێرین؟\nپرسیارو وڵام دەكەوێتە نێوانیان و باران دەپرسی: بۆچی حاڵتان وایە؟ ئەوانیش دەڵێن ئێمە خەڵكی سەفیریەین و پێش سی ساڵ بارمان كردوە بۆ ئێرە؟ بۆ بەیانیەكەی باران داوا دەكات لێرە بڕۆن؟ ئەوانیش پێی دەڵێم نا خوشكم بەم بەیانیە ناتوانی لێرە بڕۆی؟ ئەم سینیە پیسە بێگومان هەموو سایق سەیارەكانی ئاگادار كردوەتەوە كە لە گەراجن و دەستگیرت دەكەن، كەمێك سەبربكەو حاڵت حاڵی ئێمە.\nژنی ماڵەكە نیوەڕۆكەی لە ماڵ دەچێتە دەر بۆ بازاڕ، بۆ ئەوەی دەنگ و باس و دۆخەكە چۆنەو پێش خۆرئاوابوون دەگەڕێتەوە. دیارە لەم دەرچونەیدا ئەوەی زانیوە كە جەلادە سینیە داعشەكە، حاڵەتی ناكاوی لەناوچەكەدا راگەیاندوە، كە ژنێكی سەبی و كچەكەی هەڵهاتوون و دەیانەوی بگەنە كافرەكان و هەرچی زانیاری هەیە بیدەنە دووژمنەكان. بۆیە پێویستە دەستگیربكرێن و زۆربەی خەڵكەكەش باسی هەڵهاتنی ئەمانیان كردوە. باران پێی دەڵی: ئەی چارە چیە خوشكم؟\nمرۆڤی باش لە هەموو جێگایەك بوونی هەیە، بۆیە پێی دەڵێن شەو دەتانبەین بۆ ناوچەیەكی تر، ئەوان ئۆتۆمبێلیان هەیەو لەتوانیاندایە بتانگەیەننە ناوچەیەكی ئەمین. بەلایەنی كەم دوور لەم داعشە سینیە پیسە. باران باسی ئەوە دەكات شەو دەرچووە بۆ ناوچەیەكی ترو لە دەرگای ماڵێكی داوە. ژنێكی مام ناوەند هاتوەو پێی وتوە ئێمە كوردین؟ دەستم دامێنتان. ئەویش پێی وتوە بەخوا هەشت خێزان لەم ماڵەدان. باران پێی دەڵی: تەنها ئەمشەو؟ ئەویش پێی وتوە ئەتوانی بڕۆی بۆ مزگەوت چونكە ئەو ماڵی خوایە؟ پێی دەڵی نامەوێت بڕۆم بۆ مزگەوت! ژنەكەش پێی دەڵی: لەوی ئەو دوكانانە هیچی تیا نییە، دەتوانی تا بەیانی لەوێ دابنشی؟!\nدەترسم لە سەبایەی ئێزدی و مەسیحی بن و لە ماڵی موجاهیدەكان هەڵهاتبن؟\nدادەبەزنە ناو دوكانە چۆڵەكە، دوای چەند خولەكێك دوو گەنج دێن و پرسیاری گەیشتنیان بۆ ئێرە دەكەن؟ بارانیش دەڵی»: كوڕم من خەڵكی سەفیرییەم و ئەوەی هەمانبوو لە پارەو بەڵگەنامە، بەو ئۆتۆمبێلەی پێی هاتین لێمان بە جێما. ناتوانین بڕۆین و ئەمشەو لێرە دەمێنینەوە تا بەیانی. گەنجەكە پێیان دەڵی: ئێستا كچەكەم دەبەم بۆ نەخۆشخانە بۆ تەلقیح و دوای دەتبەمەوە بۆ ماڵ. باران دەڵی: دوای نیوكاتژمێر گەنجە هاتەوەو وتی: تكا دەكەم ئەگەر كێشەیەكت هەیە پێم بڵی؟ ئەویش پێی دەڵی وەك پێتم وت، ونم كردو نیمەو بەیانی لێرە دەردەچم و دەگەڕێمەوە بۆ ماڵەكەم. گەنجەكەش پێی دەڵی: دەترسم لە سەبایەی ئێزدی و مەسیحی بن و لە ماڵی موجاهیدەكات هەڵهاتبن؟ باران پێی دەڵی: ئەگەر من سەبایەی هەڵهاتووبم بۆچی هاتوومەتە ئەم دوكانە چۆڵە؟ گەنجەكەش دەڵی لەسەرمە باوكم ئاگاداربكەم و ئەویش بێت بتبات بۆ ماڵەوە؟\nباوكی كوڕەكە دێت و وەك باران دەڵی»: دەیبات بۆ ئەو ماڵەی كە لەدەرگایانی داو پرسیاری لێدەكات: خوشكم تۆ خەڵكی كوێی؟ خەڵكی عەفرینم.. ئێمەش خەڵكی عەفرینین، لەكام گەڕەك و لەكام عەشیرەتی؟ بۆیە باران دەڵی: هیچم لە بارەی عەفرینەوە نەدەزانی، بۆیە بە سەراحەت پێم وت، من ئێزدیم و لە دەست دەوڵەتی ئیسلامی هەڵهاتووم. خاوەن ماڵەكەش پێی دەڵی: بەخێربێی كچەكەم.\nهەمووان سەردەبڕن و من 12 سەرخێزانم؟\nكاتێك كوڕەكەی ئەمەی زانی، پێنج گەنجی تر دانیشتبوون، هەمویان سوێندا كەكەس بەم بابەتە نەزانی؟ بەڵام سوێندیان نەخواردو وتیان: ئەگەر دەوڵەتی ئیسلامی بەمە بزانی، هەموو خێزانەكەمان سەردەبڕی. دەڵی بە كچەكەمم وت، با لەم ماڵە دەربچین، مادام سوێندیان نەخوارد خەبەرمان لێدەدەن و هیچ مەجالی تیانیە؟ داوای لە یەكێك لە پیاوەكان كردو وتی سویند بخۆ، تا بەیانی پێش خۆركەوتن لانیان بدەین، چۆن ئەم ژن و منداڵە بڕۆن بەم بارانە؟ ئەویش پێی وت: برام ئەگەر دەسلاتدارانی دەوڵەتی ئیسلامی بەمە بزانن، هەمووان سەردەبڕن و من 12 سەرخێزانم؟\nباران بەم بارانە چی بكات؟ خاوەن ماڵەكەش چاری نیەو كەس بە قسەی ناكات؟ بۆیە ناچار پێی دەڵی: فەرموو خوشكم با لەماڵ دەرچین؟ بارانیش راستی ئەوە دەزانی ئەوانیش لەسەر هەق بوون و لە داعش ترساون. دەڵی: دەرگاكەم كردوە، باوو زریانەكە بەهێزبوو، باران دەباری و لێمانی دەدا، شەوەزەنگ بوو، نەماندەتوانی پێشی خۆمان ببینین، منداڵەكەم ترساو قیژاندی، بەڵام من رامكێشاو تفم كردە رووی، نازانم بۆ كوی دەڕۆم!\nبگەڕێوە خوشكم تا باوو زریانەكە هێور دەبێتەوە؟\nگەنجەكە پێی دەڵی: بگەڕێوە خوشكم تا باوو زریانەكە هێور دەبێتەوە؟ سوپاس دووبارە ناگەڕێمەوە! باوو زریانەكەش خۆشی نەكرد، بەناو گەڕەكەكانا گەڕاین، لە سی دەرگاماندا، كەسیان نەیانكردەوە؟ لە كۆتایی كۆڵانەكە عەرەبانەیەكمان بینی لە تەنیشت ماڵێكەوە؟ سۆزانی كچم وتی: دایە ئەم ماڵە ساحیبی ئەم عەرەبانەیەن، لە توانایاندایە بەم رزگارمان بكەن ئەگەربیانەوی؟ دەلی وتم لە دەرگایان دەدەین، بەڵكو یەكەمجار بەلایەنی كەم پەنامان بدەن؟ لە دەرگا دەدەن و ئافرەتێكی باڵاپۆش دەرگا دەكاتەوەو دەگەڕێتەوە بۆ ئەوەی باوكی ئاگادار بكاتەوەو باوكیشی فەرمووی چونە ژوورەوەی لێكردین و لەو شەوە ئەنگوستە چاوەدا پەنای داین. ژنەكە بە رووخسارمان هەستی كرد كە من ئێزیدیم و هەڵهاتووم بۆ دەربازبوون؟\nتا ئێرەو بۆ ئەمشەو دەروەكەی لێیان كراوەتەوە باشە، خاوەن ماڵەكە دار دەكاتە ناو سۆپاكەو داوایان لێدەكات نزیك بنەوە، بۆ ئەوەی گەرم بنەوەو جلەكانیان وشك بێتەوە. ژنی ماڵەكە پرسیار دەكات و دەڵی مەبەستت چی بوو، بەم شەوی بارانەو زریانە هاتی بۆ ئێرە؟ باران بە بیپێچ و پەنا پێی دەڵی: بەخوا راستیت پێدەڵێم من ئێزدییەكی هەڵهاتووم؟ ژنەكەش پێی دەڵی بەخێر بێیت، تۆ خەڵكی كوێی؟ باران دەڵی شەنگال و بە كوڵ دەگری؟ چای و خواردنێكی سادەیان بۆ ئامادەكەن، بەڵام ئەوان رەدی دەكەنەوە. كوڕە گەورەكەیان دەڵی: من شۆفێری ئۆتۆمبێلی كرێم، ئەگەر ئۆتۆمبێلەكەم دوێنە نەفرۆشتایە، بەداخەوە دەتانم گەیاندە شارێكی دەرگای ئەمین.\nشۆفێرێك دەتگەیەنی بە «1000» دۆلار\nباران دەڵی، بۆ بەیانیەكەی داوام لێكرد ئۆتۆمبێلێكم بە كری بۆ بگری. خۆشم مەبلەغێك پارەم بە دیناری عیراقی پێبوو، كە «3» ملیۆن دینار بوو، لە شەنگال لەناو جلەكانمدا شاردبوومەوە. ئەوكاتە بۆ یەك ملیۆن دینار «700» دۆلار بوو، مەبلەغەكەم تەسلیم كرد بۆ ئەوەی بۆم بگۆڕێتەوە لە منبچ لای ئەوانەی پارە دەگۆڕنەوە. گەڕایەوەو وتی: شۆفێرێك دەتگەیەنی بە «1000» دۆلار، بۆیە «1400» ملیۆنێك و چوارسەد هەزارم تەسلیمی دەستی كرد وەك كری و وتی شەو دەتانباو باقیەكەی پێدامەوە. سوپاسم كرد بۆ هەڵوێستە جوانەكەی و بە هێمنی چاوەڕێی شەوم كرد. نیوەی شەو شۆفێرەكە هات و مەبلەغی پارەكەی پێدامەوەو وتی» ببورە وەڵڵا ترسم لە چارەنووسم هەیە».\nپیاوەكە لە بەیانیەوە بەدوای شۆفێرێكی تردا گەڕا، بەڵام هەموویان رەتیان كردەوەو هاوكات هەموو ئەوانەی پارەیان گۆڕیوەتەوە رەتیان كردوەتەوە پارەكەی بۆ بگۆڕنەوەو داوای پارەی سورییان كردووە. پێشی وتوە بەداخەوەم نەمتوانی قەناعەت بەهیچ شۆفێرێك بكەم ، بۆ ئەوەی بتگەنێتە شوێنێكی ئەمان؟\nدوای نیوەڕۆ یەكێكیان دێت و داوای مەبلەغێكی خەیاڵی دەكات. باران باسی ئەوە دەكات كە كچەكەی جوتێك گوارەی لە گوێدابوە، بیریشی لای ئەوە بوە بیكاتە دیاری بۆ كچی ئەو ماڵەی كە میواندارییان كردبوو، بەڵام لە كۆتایدا شۆفێرەكە لەسەر 3 ملیۆن دینارەكەو گوارەی گوێی كچەكەی رێك دەكەوی بیگەیەنێتە دەروازەیەكی ئەمین لە سنوری توركیا.\nلە گەراج رادەوەستن، هەموو موسافیرەكان سەردەكەونە سەر ئۆتۆمبیل، باران بە شۆفێرەكە دەڵی یەك دینارم پێنیە، بۆیە ئەویش رێگەی نادا سەربكەوی.. كاتێك موسافیرەكان گوێیان لێدەبێت؟ یەكێك لە گەنجەكان بە هەمویان دەڵی: ئەم ئافرەتە پارەی كری رێگای پێنیە، بۆیە تكاتان لێدەكەم كرێكەی لە نێوان خۆمانا بۆ كۆبكەینەوە.. بەم شێوەیە لەگەڵیان سەركەوتم.. لە سنوری توركیا خەندەقێكی درێژو قوڵ هەبوو، ناتوانی بپەڕێتەوە، یەكێك لە گەنجەكان دادەبەزی و هاوكاری دەكات بۆ پەڕینەوە. لەوێشەوە ئامرازی گەیاندن چاوەڕێیان دەكات و سەردەكەون و گەنجەكان جارێكی تر هاوكارییان دەكەن بۆ پێدانی كرێی گەیاندنیان تا دەگەنە شاری «كلس»ی توركیا. ئەو كاتەی دەگەن كاتژمێر نۆی شەو دەبێت و لەوێشەوە بۆ شاری غازی عەنتاب و دوای دوو كاتژمێر هەموویان جیا دەبنەوەو ئەمیش نازانی بۆ كوی بڕوات؟\nدیسان گەنجێك دێتە لای و پێی دەڵی: ئایا شوێنێكت هەیە تیای بمێنیتەوە؟ باران پێی دەڵی نابرام تكا دەكەم هاوكاریم بكەی.. گەنجەكەش پێی دەڵی دەتبەم بۆ مزگەوت تا بەیانی.. بارانیش سوپاسی دەكات و باسی ئەوەش دەكات كە دەگەنە مزگەوت، دەردەكەوی هەموو دەرگاكانی داخراوەو تەنانەت پاسەوانیشی لێنیە؟ بەم دەردەوە كەمێك رێدەكەن و مێرد منداڵێك دەبینن لە دەرگای ماڵێك دانیشتوە، ئەو گەنجەی لەگەڵیان بوە پرسیاری لێدەكات ئایا دەتوانن پەنای ئەم ئافرەتە بدەن ئەمشەو تا بەیانی و دواتر رۆشتنی بۆ سلوپی؟\nلە ماڵەكە دەمێننەوەو بۆ رۆژی دووەم دەیگەننە گەراجی عەنتاب و داوا لە شۆفێرەكە دەكەن بیانگەیەننە سلوپی؟ بەڵام شۆفێرەكە داوای كرێكەیان دەكات؟ ئەویش پێی دەڵی واللە 1000 هەزار دیناری عیراقیم پێیە؟ شۆفێرەكەش پێی دەڵی ئەو مەبلەغە ناكاتە كرێكە!! باران پێی دەڵی من لە دەستی دەوڵەتی هەڵهاتووم و لەمە زیاترم پێنیە؟ شۆفێرەكە پێی دەڵی سەركەوە یەك نەفەرمان ماوە.\nوەك خۆی «باران» باسی دەكات، لە كاتژمێری 10ی شەو تا كاتژمێری 9ی بەیانی ئەوكات گەشتوونەتە سلوپی و كاتێك گەشتوونەتە گەراج زۆر قەرەباڵغ بوە، چونكە ئاوارەكانی كۆبانی ئەوكاتە دەیانەویست بگەنە خاڵی سنووری ئیبراهیم خەلیل لە هەرێمی كوردستان. بۆیە ناتوانن ئۆتۆمبێلیان دەست بكەوی، تا دەگاتە رۆژی دووەم و ئەوكات سەردەكەون و دەگەنە ئیبراهیم خەلیل.\nوەرە تەماشای ئەم دیمەنە بكە، لە پرسگەی پێشمەرگە داوای جەواز سەفەرو بەڵگەنامە لە باران و كچەكەی دەكەن؟ كاتێك پێیان دەڵی وەاللە نیمە؟ پێی دەڵێن تۆ لە كوێوە دێی؟ خۆ ئەوانیش هەقیانە داوا بكەن؟ بەڵام كاتێك پێیان دەڵی من خەڵكی شەنگالم و رفێنراوم و لە دەستیان رزگارم بوە، پێی دەڵێن: بەخێر بێی .. پێڵاوی منداڵەكەت بەرامبەر دەوڵەتە پیسەكەیانە.\nوەك روونە لە 3ی ئابی 2014 داعش بە تەواوی قەزای شەنگالی داگیركرد، ئەم هێرش و پەلامارە دڕندانەی داعش پێشووتر لەلایەن زۆر سیاسی و شارەزاو چاودێرەوە پێشبینی كراوبوو. ئەگەرچی زۆری تریش، تەنانەت هەندێ حزبی سیاسیش لە هەرێمی كوردستان، دڵنیایی ئەوەی دەدا كە داعش پەلاری هیچ ناوچەیەكی كوردستانی نادا. با لەمە گەڕێین و بێین پێكەوە ئەم چیرۆكەی « رافد سەعید حمۆ»، كە یەكێكە لە دەربازبوەكانی كۆمەڵكوژكردنی دانیشتوانی گوندی كۆچۆ، بخوێنینەوە.\nكاتێك كە داعش دێنە گوندی كۆچۆو رافدیش لەوێ دەبێت و خۆیشی دانیشتووی گوندەكەیە، بەم شێوەیە دەگێڕێتەوەو دەڵێ»: لە رۆژی 3ی ئاب، داعش دەستیان گرت بەسەرشەنگالدا، عەرەبی ناوچەكە دژی ئێزدییەكان هاوكارییانیان كردو هەموو گوندە ئێزدیدی نیشینەكانیان لەقەزای شەنگال موحاسەرەكرد. ئێمە لەوكاتەدا لە ئەركدا بووین، لەكاتژمێری حەوتی بەیانی، دوای كەوتنی شەنگال، موختاری گوندەكە داوای لێمانكرد پاشەكشێ بكەین. بەشێك لە ئۆتۆمبێلەكانمان كەوتەڕێ، بەڵام نەیانتوانی رزگاریان بێت. بەشێكیان لەلایەن داعشەوە لێیاندراو ئێمەش موحاسەرە بووین. هەرلەم كاتە بەپێی قسەی رافد پەیوەندییەكی تەلەفۆنی بۆ «ئەحمەد جاسۆ»، موختاری گوندی كۆچۆ دێت لەلایەن یەكێك لە عەرەبەكانی ناوچەكەوەو پێی دەڵێ»: ئەمیری ناوچەكە لای ئەوانەو دەیەوێ قسە لەگەڵ موختار بكات».\nدیارە لە پەیوەندییە تەلەفۆنیەكەدا، ئەبو حەمزە خاتوونی «حەمیدی»، بە ئەحمەد جاسۆی وتوە، دوای كەوتنی شەنگال روو بەڕووی ئیزدییەكان نابینەوە، بە مەرجێك بەڕاستی لەگەڵمان بێن و پێشی وتوە سبەی دێت بۆ ئەوەی لەگەڵمان رێك بكەوێت. دوای ئەم پەیوەندیە تەلەفۆنیە، ئەحمەد جاسۆی موختار بڕیاری پاشەكشێكردنی چەكدارەكانیان دەدا لە هەموو نوقتەكان و دانانی چەكەنیان و تەسلیمبوون.\nرافد دەڵێ»: لە ئێوارەی هەمان رۆژدا، داعشەكان رۆشتن بۆ گوندی حاتەمیە كە ئەوانیش كەس و كاری ئێمە بوون، دواتر هاتن بۆ لای ئێمەو بە ئەحمەد جاسۆیان وت: هیچ كێشەیەك لە نێوانماندا نیە، یەك كەس لە ئێوە ئازار نادەین، بە تایبەت ئەوانەی چەكیان لە دژمان هەڵنەگرتوە، ئیتر موختاریش رەزامەندی لەسەر ئەمە دەربڕی».\nدوای دوو رۆژ گەڕانەوە بۆ گوندەكە\nرافد درێژە بە چیرۆكە ژانی كۆچۆ دەدات و دەڵێ»: دوای دوو رۆژ گەڕانەوە بۆ گوندەكە، یەكێك لە هونەرمەدە ناودارەكانیان لەگەڵ بوو بە ناوی «دەخیل كوتی»، پێش چەند ساڵێك موسڵمان ببو، هاتبوو گوایە لە بەردەم مەزگەوتی جەزیرە خۆی پاك دەكاتەوە؟ داوایان لە موختار «ئەحمەد جاسۆ» و موختاری گوندی حاتەمیە كرد، بۆ ئەوەی دانیشتوانی گوندەكان لە ئاینی ئێزدیەوە ببنە موسڵمان. هەردوولا «واتە دانیشتوانی گوندی كۆچۆو حاتەمیە»، داوایان كرد دەرفەتێكیان بدەنێ، چونكە مەسەلەكە زۆر سەختە بۆ شێخەكان و خەڵك بە گشتی. ئەوانیش لەسەر دوو رۆژ مۆڵەت رەزامەندییاندا. دانیشتوانی گوندی حاتەمیە لە رۆژی 10ی ئاب دەرچوون.\nدیارە دەرچوونی دانیشتوانی گوندی حاتەمیە لە ماڵەكانیان، بۆ ئەوە بوە بەرەو چیا بڕۆن. ئەوەتا رافد ئەمەمان بۆ پشڕاست دەكاتەوەو دەڵێ»: لە رۆژی دەیەمدا، ریش سپیەكانی گوندی حاتەمیە هاتن بۆ گوندەكەی ئێمە، وتیان ئێمە ئامادەین بۆ دەرچوون لە گوند بۆ چیا. كێشەمان ئەوە بوو رێكنەكەوتبوین لەسەر ئەوەی لەنێوانماندا بوو، جارێكی تر دووخاڵی پاسەوانیمان لەناو گوند دانا.\nلێرەوە كۆچۆ بەرەو چارەنوسی نادیارو تاوانێكی دڕندانە دەبرێ، یان راستتر وایە بڵێین قەتڵ و عام دەكری؟ ئاماژەكان باش نین و بۆنی خراپیان لێدێ؟ جەلادەكەی داعش «ئەبو حەمزە خاتوونی- حەمیدی»، دێتەوە بۆ گوند، بەڵام چۆن؟ رافد باسی ئەمەمان بۆ دەكات و دەڵێ»: لە رۆژی 13ی ئاب، ئەمیر ئەبو حەمزە خاتونی هات و وتی (ئەو لە موسڵ بوەو والی موسڵ وتویەتی نابێت تەعدا لە دانیشتوانی كۆچۆبكەن و نابێت بەزۆر بیانهێننە سەر ئاینی ئیسلام). بێگومان ئەم هەواڵ و پەیامە بۆ دانیشتوانی گوندی كۆچۆ زۆر دڵخۆشكەر بوەو بڕێكی باش دڵنیایی داونەتێ و هێمنی كردونەتەوە؟ بەڵام ئایا ئەمە تا سەر دەڕواو وا دەبێت؟\nئەوەتا رافد دەڵێ»: تا رۆژی 15ی ئاب لەگوند ماینەوە. رۆژی هەینی هێزێكی گەورەی داعش هاتن بۆ گوند، رێك لە كاتژمێری 10ی بەیانی. ئەمیرەكەیان داوای لە موختار «ئەحمەد جاسۆ» كرد، كە كەس و كارەكەی لە قوتابخانەكە كۆبكاتەوەو پێی وت»: كۆتان دەكەینەوەو سەرپشكتان دەكەین، لە نێوان مانەوەتان و پارێزگاری لەسەروەت و سامانتان یان دەرچونتان و دەستگرتن بەسەر سەروەت و سامانتان».\nبەقسەی شاهێدحاڵەكە، هەموو خەڵكەكە تەنانەت ئەوانەشی بەتەمەن بوون و توانای رێكردنیان نەبوە، لەرێگای ئۆتۆمبێل ناو قوتابخانەكە كۆدەكەنەوەو هەرچی مۆبایل و پارەو زێڕ هەیە لەخەڵكەكە وەری دەگرن و ئەوانەی تریش هەر وادەڵێن، كە دەیكەنە ناو جانتایەكی رەشەوەو هەروەها شاهێد حاڵەكە باسی پلانە جەهەنمیەكەی ئەبو حمزە خاتوونی دەكان و دەڵێ: ئەبو حەمزە خاتوونی ووتاریداو وتی»: بأن الژی یرید أن یقبل اڵاسلام دینا، سیعیش معززا مكرما وسنعگیه بیته وماله، ولا نمانع أن لا تتحولوا الی الاسلام. وكان معه أحد المترجمین الكورد یتحدپ اللهجە البهدینانیە مپلنا». ووتەكەی خاتونیمان دەقاو دەق وەك خۆی داناوەو چەندین شاهێدحاڵێ تریش مكوڕێ لەسەر دەكەنەوەو هەشیانە دەڵێن خاتوونی وتویەتی «یان ببنە ئیسلام یان دەرچن بۆ چیا». ئەمە ئەگەر جیاوازییەك بێت لە قسەی شاهێدحاڵەكاندا، سروشتیەو هیچ لە دڕندەیی داعش و ئەبو حمزە خاتوونی ناگۆڕن، كە كۆچۆیان خەڵتانی خوێنكرد.\nدوای قسەكانی ئەبو حەمزە خاتوونی، ئەحمەد جاسۆ روودەكاتە خەڵكەكەو پێیان دەڵێ»: ئەو رێگر نیە خەڵك بیەوێ ببێتە ئیسلام و بەڵام خۆی چیا هەڵدەبژێرێ». بەڵام هەموو خەڵكەكە رەتی دەكەنەوەو داوایان كردوە لە گوندەكەو ژێر دەسەڵاتی داعش رزگاربكرێن. جگە لە رافد، شایەتحاڵی تریش هەن دەڵێن ئەحمە جاسۆ لە كەس و كارەكەی وتوە كە ئەو خۆی چیا هەڵدەبژێرێ و ئەوانیش ئازادن مانەوە یان چیا هەڵبژێرن؟ بەڵام خەڵكەكە وتویانە ئێمەش لەگەڵت دێین بۆ چیا.\nسەركەوتینە سەر چوار ئۆتۆمبێل و من لە وەجبەی یەكەم بووم\nرافد دەڵێ»: دوای ئەوە ئۆتۆمبێلەكانیان ئامادەكرد، گوایە لە ژێر دەسڵاتی خۆیان دەرمان دەكەن، ئێمە سەركەوتینە سەر چوار ئۆتۆمبێل و من لە وەجبەی یەكەم بووم. بردمانیان بۆ رۆژهەڵاتی گوندەكە بە دووری نیوكیلۆمەتر تەقریبەن. لەوێ حەوزێكی ئاوی كشت و كاڵی هەبوو. كاتێك هەر چوار ئۆتۆمبێلەكە گەیشتن، دەستیان كرد بە تەقەكرد بە نێوان قاچمانا، بۆ ئەوەی ببینە یەك ڕیز، بۆ ئەوەی پێكانمان ئاسانتربێت. لەكاتی تەقەكردندا قاچێكم بەركەوت و فیشەكێكیش لە شوێنێكی ترمەوە دەرچوو. كاتێك بووین بە دوو ریز، یەكێكیان بە مۆبایل وێنەی دەگرتین و چواركەسیان دەستڕێژیان لێدەكردین بە چەكی كڵاشینكۆف و لەدواوە. دوای دەستڕێژەكە هاتنە سەر تەرمەكان بۆ ئەوەی پرۆسەكە تەواو بكەن و لەگەڵ ئەم وەحشیەتەدا هیچ كەسێكمان تەنازولمان بۆیان نەكردو هەمووان شایەتمانیان بە « تاوس مەلك» دەهێنا، تا دوا هەناسە.\nرافد ئەڵێ»: ئەو دەستڕێژانەی دوای كەلێمیانكرد، بەردەست و قاچم كەوت، وەك مردوو نواندنم كردو زۆرم تەحەمولكرد، بۆ ئەوەی هیچ ئاماژەیەكی زیندویی نەبینن». دەبێت رافد لەم كاتە لەچ دۆخێكدا بووبێت؟ كاتێك داعشەكان سەیریان دەكەن و لاشەكان ئەمدیوو ئەو دیودەكەن؟ دەیانەوێ بزانن كامیان زیندوەو هاوكات بە دەمانچە فیشەك دەنێنە سەریانەوە وەك ئەو باسی دەكات؟\nلەم كاتەدا هیچ جوڵەیەكم نەدەكرد\nرافد دەڵێ»: لەم كاتەدا هیچ جوڵەیەكم نەدەكرد، مامەوەو تەحەمولم كرد، تا ئەوكاتەی رۆشتن، بیرم دێتەوە كە گوێم لە دەنگی فڕۆكەی هاوپەیمانان بوو كە بەسەر ناوچەكەوە بوون، بۆیە ئەوان پەلەیان كرد لە كارەكەیان لە ترسی فڕۆكەكان، گوێم لە سەركردەكەیان بوو دەیوت، داوای لێیان دەكرد كوژراوەكان بشارنەوە، زۆر شت بە مێشكما دەهات كە ئەوانە لەژێر گڵدا بشارێنەوە دەبێتە هۆكاری مردنیان؟ هەروەها گوێشم لێبوو یەكێكیان داوای كرد شوێنەكەیان بگۆڕن بۆ هێنانی وەجبەی دووەم؟\nرافد ئەڵێ»: كاتێك سەركەوتنە سەر ئۆتۆمبێلەكانیان و رۆشتن، داوام لە زیندوەكانكرد هەڵسن؟ شەش كەس لە ژیاندا مابوون، بریندارەكان داوای ئاویان لێدەكردین، مامە كجی عەمۆ ئەو ئاوەی پێدان كە لەناو بوتڵەكاندا مابوەوە. سێ كەس لە زیندوەكان پێش من لەنێو كوژراوەكاندا دەرچوون. منیش بە سكە خشێ دەرچووم تا گەیشتمە كۆتایی حەوزەكە، لەسەر پەنجەكانم رۆیشتم تا گەشتمە ماڵی یەكەم لە گوندەكەو كەسێكی تیا بوو بەناوی «سەعد» بە فیشەكێك بەركەوتبو، داوام لێكرد كە هەڵبێین. بەڵام وتی ناتوانم هەڵسم و لەهەمان ماڵدا گیانی لەدەستدا. رافد درێژەی پێدەداو دەڵێ»: دەرچوم بۆ ناو رەزو باخ، لەوێ «ئەدریس بەشار سلۆ»م بینی، ئەویش قاچی پێكرابوو، بەڵام توانیبووی تەداوی بكات. داوام لێكرد دەست بەرێكردن بكات، بەڵام دیاربوو نەیدەتوانی ئەوە بكات. دوای ئەوە تەنیا بوومەوە، تا ئەوكاتەی گوێم لێبوو یەكێك بانگم دەكات، ناوی «ئەسمە ئەلیاس ساڵەح» بوو، ئەویش قاچی بە سوكی برینداربوو، وە خۆیشی یاریدەدەری پزیشك بوو، داوای كرد لەگەڵ ئەو بڕۆین چونكە شارەزای ناوچەكە نیەو كورێكی تریشمان بینی ناوی «خدر حەسەن ساڵەح» بوو، ئەویش برینداربوو.\nلەنێوان گوندەكاندا بەدوای بریندارەكاندا دەگەڕان\nدوای ئەوە دەرچوم و حەوزێكی گەورە كە 3000 هەزار لیتر ئاوی دەگرت بینیەوە\nپاشان دەڵێ: نازانم كات چەند رۆشت!! بەڵام كاتێك چاوم كردەوە، ئەو كوڕە «خدر»م بینی لەسەر سەرم و دەگریا، چونكە وای گومان كردبوو كە من مردبووم!! تا ئەم كاتە بۆڕی ئاوەكە كرابوەبوو، حەوشەكە پڕ ببوو لە ئاو لەگەڵ ئەو خوێنەی لە من رۆشتبوو!! پێم وت «بەخدری وتوە» ئاو دەخۆم و دەڕۆین! بە زەحمەت گەیشتینە دۆڵەكەو تا ئەم كاتەش ئەلیاس لە شوێنی خۆی بوو. ئەویش لەگەڵ كوڕەكە چوو ئاو بخواتەوەو گەڕایەوەو لێرە دەرچوین و گەیشتینە شەقامێك كە لە بلێرو تەل بەناتەوە دێت و لێرە باخێكمان بینی، ئەم كاتە كاتژمێر نزیكەی 10ی شەو بوو. باخەكە شوتی لێبوو، هەندێكمان لێخوارد چونكە ئێمە هیچمان نەخواردبوو لە بەیانیەكەیەوە. نەشم دەتوانی بۆ ماوەیەكی درێژ بڕۆم، هەموو كاتێك من كەمێك دادەنیشتم و دواتریش چاودێری رێگاكەم دەكرد.\nخوێنەری ئازیزو خۆشەویست، ئەزانم حەوسەڵەت لەگەڵ ئەم چیرۆكە ژانە هەندێ جار دەبچڕێ؟ بەڵام تۆ پەلە مەكەو كەمێك سەبر! بزان رافد چی ترمان بۆ باس دەكات؟ ئەو دەڵێ: گوێمان لە كەسێك بوو لە نزیك تەل قەسەب بانگی دەكردین؟ هات و پێوەندی پێوەكردین، ئەویش «خەلەف خدێدا خەڵەف»بوو، كە یەكێك بوو لە رزگاربوەكانی وەجبە كۆمەڵكوژكراوەكانی دوایی بوو یەك بوتڵ ئاوی ساردیشی پێبوو كە پێنج لیتر دەبوو!! بەردەوام بووین لە ڕێكردن تا گەیشتینە گوندی حەمدان. هاورێكانمان وتیان با بەرێگەی سۆلاخ بڕۆین؟ من بڕوام وابوو داعشەكان لەوێ ئامادەبونیان هەیە؟ بۆیە بڕیارمدا، بە ئاراستەی رۆژهەڵاتا بڕۆین؟ كاتێك لە باخێكی درختی زەیتون نزیك بوینەوە؟ جارێكی تر سەگەكان هێرشیان بۆ هێناین؟ پیاوەكانی داعش «ئەگەر گوزارشتەكە راست بیت» لایتەكانیان پێكرد!! بە جەماعەتم وت هەر یەكێك لە بن داریكی زەیتون دانیشی تا دۆخەكە هێور دەبێتەوە؟\nدوای تێپەڕبوونی كات، جوڵەكان هێمن دەبنەوە. ئەوانیش لەو شوێنە دەردەچن و دەگەنە یەكێك تاوەرەكان و ئۆتۆمبێلێكی داعشەكان دێت بەبێ هەڵكردنی رۆشنایی، بەڵام شەوەكەی تاریك دەبێت و ئەوانیش خۆیان لەگەڵ خاك نەوی دەكەن بۆ ئەوەی نەیانبینن؟ دوای تێپەڕبوونی كات، ئۆتۆمبێلی داعشەكان دەڕۆن و دەگەنە كۆتایی پردەكە!! ئەوانیش هەڵدەستن بە پشكنینی رێگاكە «ژێرەوەی پردەكە»و لێرە كەمێك رادەوەستن؟ كاتێك لە ژێر پردەكەوە دەپەڕنەوە؟ ئەو شوێنەی پێی دەڵێن «قەنێ»؟ كە شوێنێكی سەلامەتەو دەریچەیە بۆ شەنگال ؟ ئەوان لە یەكێك لە ماركێتەكان لادەدەن بۆ كڕینی ئاوو لەوێ دەنوون؟\nسەیركە چۆن ئاو دەردەكەن و لەم دیمەنە دڵ تەزێنە؟\nرافد دەڵێ»: بەیانیەكەی هەستام و بینیم هاوڕێكانم نوستوون. هەڵیانم ساندو ماوەیەكی كورت دەستمان بە رۆشتن كردو لەبەر من وەستاینەوە. دواتر گەیشتینە «ئاو گەرمك»، ئێمە بەهیوای ئەوەبووین ئاوی تیا بدۆزینەوە، چونكە بیرێكی تێدا بوو؟ بەڵام یەك قەترە ئاوی تێدا نەبوو! بەردەوام بووین لە رۆشتن و گەیشتینە جێگایەك دانەوێڵەو ئۆتۆمبێلی لێبوو، ئێمە تەنیا ئامانجمان ئەوە بوو ئاوی خواردنەوەمان دەست بكەوێ؟! پاشان گەیشتینە بیرێكی ترو من پێش هەموان گەیشتمێ و توانام نەماو لە تەنیشت بیرەكە بۆ ماوەیەك كەوتم!! دواتر دەستمان پێكردو بیرەكە حەوت مەتر قوڵ بوو، ئاویشی تێدابوو.\nرافد ئەوەش روون دەكاتەوەو دەڵێ»:بەردەوام بوینەوە لە رۆیشتن، تا گەیشتینە «كلی میركا»، چەند خێزانێكی لێبوو، رۆیشتین بۆ لایان و تا ئێوارە لایان ماینەوە، بە رێگای مۆبایلەكانیان پەیوەندیمان بە زۆر كەسەوەكرد، بەڵام نەهاتن بە پیریمانەوە. هاوڕێكانم داوایان لێم كرد بڕۆین، بەڵام قاچەكانم سڕببون و نەمدەتوانی بجوڵێم؟! من لەوێ مامەوەو سێ هاوڕێكەی ترم رۆشتن.\nتەنیا خۆم مامەوە بۆ ماوەی پێنج رۆژ\nدەرویەك لە رافد دەكرێتەوەو هەمان شەو كاتژمێر نزیك 10 دوو كەس دێن و كۆمەڵێك چارەسەری سەرەتاییان پێدەبێت. ئەوەتا خۆی دەڵێ»: ئەوان گومانی ئەوەیان كردبوو كە یاریدەدەرێكی پزیشكیمان لەگەڵ بوە، بەڵام ئەو رۆشتبوو. پێم وتن داوو دەرمانەكان دابنێن، خۆم تەداوی و چارەسەری خۆم دەكەم. لێرە تەنیا خۆم مامەوە بۆ ماوەی پێنج رۆژ. تا براكەم لە زاخۆەوە هات و بە سواری گوێدرێژێك كە لەگەڵ خۆی هێنابووی، گوێدرێژەكە لاوازبوو، بە ئاستەم رێی دەكرد، كەوتینە رێ، دوای ماوەیەك گوێدرێژێكی لەمە باشترمان بە سوتفە بینی، ئەوەی یەكەممان جێهێڵاو ئەمەی ترمان بەكارهێنا، تا گەیشتینە شوێنێك ئاوی لێبوو، لەوێ لامانداو ماینەوەو بۆ بەیانیەكەی گەیشتینە مەزاری شەرەفەدین. لەوێ جەماعەتی قاسم شەشۆی لێبوو، خواردن و ئاویان پێداین لەگەڵ كۆمەڵێك پێداویستی پزیشكی كە هی پارتی كرێكاران بوو، هەروەها هەستان بە تیماری برینەكەم.\nچاوی پیاوەكانیان بەستەوە؟\nرەنگە برادەرێك بێت و بڵی، ئەری ئەمە چیە؟ یان رەنگە بڵی تۆش بەشتێكتەوە گرت ئیدی كۆڵ نادەی؟ پێش بیستن و خوێندنەوەی چیرۆكی ئەم ئازارە، پێویستە باسی ئەوەبكەم كە كاتێك سەرقاڵی تۆماركردنی چیرۆكی بە جێماوەكانی ئەنفال بووم، زۆربوون دەیانوت تۆ هەر خەریكی كۆكردنەوەی ئازارو خەمی؟ بۆ دەست بۆ شتێكی تر نابەی؟\nئەم رزگاربوە ناوی بە پیتەكانی «ر، ا، خ» تۆماركراوەو لە بەسەرهاتی خێزانەكەی و ئەوەی لە چوارچێوەی تاوانەكانی داعش بینیونی، بەم شێوەیە دەگێڕێتەوە»: لە گوندی عەین زالەی عەرەبی كردمانیانە ئامانج، لەوی جەنگێكی خوێناوی بوو، وەك باران گولەیان بەسەرماندا باران. هەڵهاتین بۆ گوندی هەمەدان و لەكاتژمێر 2ی پاش نێوەڕۆش بەوی دەرچوین. لەم كاتەدا لەلایەن داعشەوە چواردەورمان گیرا، دوان لە كوڕەكانی عەلی شیرۆیان بە پێش چاوی خەڵكەكەوە كوشت، كە دانیشتوی كۆمەڵگای تەل قەسەب بوون و ئەمەش بۆ ترساندنی ئەودوای خەڵكەكە بوو.\nرەوانەی قەسر جەردۆیان كردین و پیاوەكانیان لێمان دابڕی\nدواتر رەوانەی قەسر جەردۆیان كردین و پیاوەكانیان لێمان دابڕی. بینیم چاوی مێردەكەم «ر، ا، ج» و كوڕەكەم «ی، ر، ا»و چاوی ئەودوای پیاوەكانیش كە ژمارەیان 100 كەس دەبوو بەستەوە، كە تا ئێستا چارەنوسیان نادیارە. بۆ شەوەكەی شەش شاحینەی گەورەیان هێناو ئافرەت و منداڵەكانیان لێباركردو كاتژمێر 2ی نیوەشەو گەیشتینە موسڵ. دەستیان كرد بە نەفرەت و تف بەخۆمان و لە ئاینمان.\nپیاوێك كە ریشێكی پڕو درێژی هەبوو، ناوەكانی تۆمار دەكردو پرسیاری پیاوەكانمانی دەكرد. كچەكانیان جیاكردەوەو كچەكەی منیشیان برد. دواتر ناردمانیان بۆ قوتابخانەیەك لە تەلعەفەر، كە بچوكترین خزمەتگوزاری لێنەبوو. لە دۆخێكی خراپدا، نزیكەی پەنجا شەو لەوی ماینەوەو دوای ئەوە بردمامیان بۆ گوندی «كسر محراب» كە دەكاتە باشوری تەلعەفەرو دوای ئەوەش بۆ گوندی قزل قێو كە نزیك بوو لێییەوە. دوای ماوەیەك دیسان بۆ موسڵ و یەك مانكیش لەوی ماینەوەو پاشان بۆ شاری رەقە لە سوریا.\nپاش ماوەیەك زیندانی كردن، رەوانەی شوقەكانی شاری حەلەبیان كردین و هەر كۆمەڵە ئافرەتێك و منداڵەكانیان لە شوقەیەكدا. لە یەكێك لە شەوەكاندا، كاتی نوێژی عیشا، خۆم و سییان لە منداڵەكانم دەرچوین، هیچمان پێنەبوو جگە لە دەبەیەك ئاوو كەمێك نان و جلی دوومنداڵەكە.\nدوای ئەوەی رێمانكرد، چوینە یەكێك لە ماڵەكانەوە، داوامان لێكردن داڵدەمان بدەن و رزگارمان بكەن لەم تەنگانەیەو سوپاسی هاوكارییانمان كرد بەرامبەرمان.\nدەگەنە كۆبانی و لەلایەن شەڕڤانەكانەوە پێشوازیان لێدەكری\nدیارە ئەو خێزانەی ئەمان روویان لێناون، هاوكارییان دەكەن و رۆژی 24-2-2015 دەگەنە كۆبانی و لەلایەن شەڕڤانەكانەوە پێشوازیان لێدەكری و دواتر رەوانەی قامیشلۆ دەكرێن و دوای ئەوەش بۆ توركیاو لەوێشەوە بۆ هەرێمی كوردستان.\nلەم خێزانە تەنیا ژنەكەو سییان لە منداڵەكانی دەربازدەبن و ئەوانی تر كە حەوت كەسن تا ئێستا چارەنوسیان نادیارە.\n*ئەم ستۆریانە لە بنەڕەتدا «داود موراد خەتاری» بە زمانی عەرەبی ئامادەی كردوون و ئێمەش كاری وەرگێڕان و ئامادەكردن و داڕشتنەوەمان بۆ كردوون.\nجینۆسایدی ئێزدییه‌كان: ناوی تۆمه‌تبارو تاوانبارانی ئه‌نجامده‌ری كۆمه‌ڵكوژی كۆچۆ\nله رۆژی 15-8-2014 ده‌وڵه‌تی تیرۆریستی ئیسلامی «داعش»، كاتژمێری 11ی پێش نیوه‌ڕۆ دڕندانه‌ترین تاوانیان له دژی دانیشتوانی ئێزیدی نشینی گوندی كۆچۆ ئه‌نجامدا، به‌بڕیاری تاوانباری داعش والی موسڵ به‌ناوی «ئه‌بو له‌یس»، كه ناوی راسته‌قینه‌ی «رزوان تالب حه‌مدون»ه‌و به ره‌چه‌ڵكیش خه‌ڵكی موسڵه. له‌تاوانی كۆمه‌ڵكوژكردنی دانیشتوانی كۆچۆ نزیكه‌ی «500» گه‌نج و پیرو لاو له ره‌گه‌زی نێر له چه‌ند شوێنێكی جیاجیا كۆمه‌ڵكوژكراون و ژێده‌رو سه‌رچاوه‌كانیش باس له‌وه ده‌كه‌ن له «16» گۆڕی به كۆمه‌ڵدا ژێرخاك كراون. ئه‌مه جگه له رفاندن و به‌سه‌بایه‌كردنی سه‌دان له ژن و كچه‌كانیان و ده‌ستدرێژیكردنه سه‌ریان و فرۆشتن و سه‌وداكردنی نامرۆڤانه پێیانه‌وه له بازاڕه‌كانی موسڵ و سوریادا.\nئه‌مه‌ی خواره‌وه كه ناوی به‌شێك له‌و تۆمه‌تبارو تاوانبارانه‌یه، له واڵای تایبه‌تی توێژه‌ر داود موراد خه‌تاری هاتوه‌و بڵاوكراوه‌ته‌وه‌و ئێمه‌ش وه‌ك خۆی دایان ده‌نه‌ینه‌وه. پێشووتریش رۆژنامه‌ی كوردستانی نوێ و ماڵپه‌ڕی جینۆساید كورد له رێگای بڵاوكردنه‌وه‌ی گێڕانه‌وه‌ی شایه‌تحاڵه‌كانه‌وه به‌شێك له‌م ناوانه‌ی له‌سه‌ر زاری شایه‌تحاڵه‌كانه‌وه به شێوه‌ی پچڕ پچڕ بڵاوكردوه‌ته‌وه. به‌ڵام به‌شێوه‌ی ئێستا كه‌له‌به‌رده‌سته نه‌بوه‌و ئه‌مه‌ی ئێستا ده‌توانێ یارمه‌تیده‌رێكی باش بێت بۆ ناسینه‌وه‌و شوێن پێهه‌ڵگرتنی تاوانبارو تۆمه‌تباره‌كانی كۆمه‌ڵكوژی ئاوایی كۆچۆ.\n1-ئه‌بو حمزه حمیدی، به‌رپرسی شه‌رعی بلیج، جێگره‌كه‌ی ئه‌بوئایا، یاریده‌ره‌كه‌ی ئه‌بو مه‌سعب به‌رپرسی ئه‌منی بلیج.\n2-ئه‌بوهاجر «حاكم جمال سه‌لامی»، له عه‌ره‌به‌كانی شه‌نگاله‌و حاكمی به‌عاج بوه‌و ئه‌م كه‌سه بڕیاری كۆمه‌ڵكوژی كۆچۆی داوه، دوای ئه‌وه‌ی بڕیاری له والی موسڵه‌وه وه‌رگرتوه.\n3- ئه‌بوعه‌بدوڵا جه‌عفه‌ری\n4-نافیع مه‌یتوتی، ناوی راسته‌قینه‌ی «حسن سولیع» خه‌ڵكی ئاوایی «عه‌ین فحی باكور».\n5-ئه‌بو مرێم، والی قاتعی به‌عاج\n6-ئه‌بوعه‌دنان، به‌رپرسی ده‌سته‌ی گوله‌بارانكردن و به‌رپرسی راسته‌وخۆی كۆچۆ.\n10-ئه‌بو سه‌رحان مه‌یتوتی، ناوی راسته‌قینه‌ی «ئه‌ركان ئه‌حمه‌د عه‌باس»\n11-ئه‌بو ساله‌ح خاتوونی\n12-ئه‌بو هلال خاتوونی\n13-ئه‌بو ئه‌نس زبیداتی\n14-ئه‌بو كرم –به‌رپرسی عه‌سكه‌ری\n15- ئه‌بو عه‌لی خاتوونی\n16-ئه‌بو غفران-به‌ڕێوه‌به‌ری ئه‌منی قاتعی به‌عاج، ناو راسته‌قینه‌ی «عید مشعل عواد زبیدی»\n17-حاجی مه‌هدی عه‌فه‌ری، ناوی راسته‌قینه‌ی «عباس سالح عرب» سه‌رۆكی مافیاكانی ته‌لعه‌فه‌ر\n18- مدالله شورتی مه‌یتوتی، له ئاوایی بسكی، شۆفێری شۆفه‌ڵ و یه‌كێك له له‌وانه‌ی رووفاته‌كانی كردوه‌ته ژێر خوڵه‌وه.\n19-ئه‌حمه‌د سالح حسن له‌یله مه‌یتوتی، ناسراو به «دعلج»، ئه‌م كه‌سه یه‌كێكه له داواكراوه‌كان له لایه‌ن پۆلیسی ئه‌نته‌رپول، له‌به‌ر ئه‌وه‌ی تاوانبارێكی ترسناكه‌و به‌ده‌ستی خۆی شوێنی گۆڕه به‌كۆمه‌ڵه‌كانی ئاوایی كۆچۆی هه‌ڵكه‌ندوه‌و له‌گه‌ڵ شۆفێری شۆفه‌ڵه‌كانی تردا، هه‌ڵساوه به ده‌فنكردنیان.\n21-ئه‌بو ده‌حام به‌نا مه‌یتووتی\n22-ئه‌حمه‌د حه‌سۆ مه‌یتووتی «ئه‌بوفراس»\n23-مدرس مه‌حمه‌د ئه‌بو عه‌بدل ره‌حمان «مامۆستا بوه له قوتابخانه‌ی سه‌ره‌تایی شه‌نگال، له‌دوای كۆمه‌ڵكوژی دانیشتوانی ئاوایی كۆچۆ، له میوانخانه‌كه‌ی قوربانی ئه‌حمه‌د جاسۆ وانه‌ی قورئانی به رفێنراوه‌كان وتوه‌ته‌وه.\n24-ئه‌بو ئه‌نس «شۆفێری تایبه‌تی ئه‌بو حمزه»\n25-نه‌واف زبیدی ناسراو به «ئه‌بو زیاب»، ئه‌م تاوانباره دوایه‌مین كه‌س ئه‌حمه‌د جاسۆی موختاری كۆچۆی كوشتوه‌و دوای ئه‌وه‌ش باوكی هاتوه میوانخانه‌كه‌و سامانه‌كه‌ی و سه‌یاره‌كه‌ی ئه‌حمه‌د جاسۆی تاڵانكردوه‌و دوای ئه‌وه‌ش له‌نێوان به‌عاج و بلیجدا میوانخانه‌یه‌كی بۆخۆی درووست كردوه.\n27-ئه‌بو كره‌م حه‌دیدی\n28-ئه‌بو مه‌سعه‌ب به‌رپرسی ته‌ل به‌نات\n29-سالم عه‌سكه‌ری كه‌سه‌رپه‌رشتی داگیركردنی حاتمیه‌ی كردوه\n30-ئه‌بو وسام شمری، پێشی ده‌ڵێن «ئه‌بو حمودی شه‌مری»، كه دواتر بوه به‌به‌رپرسی قه‌زای شه‌نگال.\n31-ئه‌بو عادل دانیشتووی قه‌زای شه‌نگال\n32-ئه‌بو به‌كر دانیشتووی قه‌زای شه‌نگال\n33-كرومی ئه‌بو حمودی دانیشتووی عیوناتی ره‌بیعه.\n34-ئه‌بوهارون، پێشووتر له ته‌ندرووستی شه‌نگال فه‌رمانبه‌ر بوه، واته پێش 3-8-2014\n35-مسعه‌ب ساله‌ح لیله، به‌رپرسی راگه‌یاندن و برای «ئه‌حمه‌د ساله‌ح حسن لیله «دعلج»\n36-یوسف سالح مه‌حمه‌د خزر سایر مه‌یتووتی و براكه‌ی سلێمان ئاوایی «عامودیه»\n37-شێخی عه‌سره‌تی مه‌یتووته «جارالله محمه‌د عه‌لی جارالله» یه‌كه‌م ئۆتۆمبێل بوه له‌ناو كاروانی ئۆتۆمبێله‌كانی داعش كه به‌ره‌و قه‌یره‌وان و له‌وێشه‌وه بۆ شه‌نگال رۆشتوون و ره‌نگی ئۆتۆمبیله‌كه‌ی سوور بوه‌و پیكاب بوه.\n38-فالح مه‌حمه‌د عه‌لی جارالله خه‌ڵكی بلیج بوه‌و مه‌یتووتی بوه. به‌رپرسی ده‌سته بوه‌و برای شێخی مه‌یتووت جارالله بوه محمه‌د عه‌لی جارالله بوه.\n39-علا‌و حساوی عیسا مه‌یتووتی، به‌شداری كردوه له كۆمه‌ڵكوژی كۆچو، ئه‌و یه‌كه‌م كه‌س بوه كه‌ده‌ست رێژی گوله‌ی له رفێنراوه‌كان كردوه.\n40-تاریق حساوی عیسا مه‌یتووتی، به‌شداری كردوه له هێرش بۆ سه‌ر شه‌نگال و كۆمه‌ڵكوژی كۆچۆو و به‌رپرسی شاره‌وانی قه‌یره‌وان بوه.\n41-به‌دران عوید مه‌حمود عه‌لی مه‌یتووتی، به‌شداری له كۆمه‌ڵكوژی كۆچۆكردوه‌و هاوكات هه‌ڵساوه به تاڵانكردنی دووكان و بازاره‌كانی ته‌ل به‌نات و ته‌ل قه‌سه‌ب.\n42-عكله خلف خزر علیوی ورده مه‌یتووتی، به‌شداری له هێرش بۆ سه‌ر شه‌نگال و كۆمه‌ڵكوژی كۆچۆ كردوه.\n43-خلیف عائید مه‌یتووتی\n45-عه‌بدل ره‌حیم حمد ته‌ها مه‌یتووتی\n46-مسرق عه‌بدل داود مه‌یتووتی\n47-فلاح مه‌حمه‌د عه‌لی جارالله سه‌رۆكی عه‌شره‌تی مه‌یتووتات\n48-قه‌حتان هلوش مه‌یتووتی\n49-ئه‌حمه‌د فازل عبید زبیدی\n50-ئه‌میر ئه‌بو زیا‌و «شهاب احمه‌د علوان»\n51-موئه‌ید مه‌حمه‌د حمیدی، ئاوایی بسكی جنوبی\n52-عه‌بدل ره‌حمان عه‌بدل ره‌حیم ئاوایی «عه‌ین فتحی شمالی»\n53-زیاد ئه‌حمه‌د مه‌یتووتی، پێشووتر یه‌كێك بوه له پاسه‌وانه‌كانی پۆلیسی سنوور عه‌قید عه‌لی مه‌یتووتی».\nسه‌رچاوه‌ی ساغكردنه‌وه‌ی ناوی ئه‌م تۆمه‌تبارو تاوانبارانه «داود موراد خه‌تاری، زیاد خه‌ڵه‌ف، مستۆ حسن، سه‌میره حاونج، به‌شار حه‌لۆ، دانیشتوانی كۆچۆ»یه.


كوردستان، هەرێمێك تێیدا بڕیاری حیزب تەقلە بەیاسا لێدەدات\nعەبدولڕەحمان عەلی ڕەزا- ئەندامی خولی پێشوی پەرلەمانی كوردستان لە فراكسیۆنی گۆڕان\nلە ماددەی ٥٦ لە یاسای ژمارە ۱ی ساڵی ۱۹۹۲ی هەڵبژاردنی پەرلەمانی كوردستاندا بەدەق هاتووە كە "پەرلەمان شوێنی یەكلاكردنەوەی پرسە چارەنوس سازەكان دەبێت و هەرئەویش بڕیار لەسەر ڕێككەوتنەكان دەدات، هەروەها پەرلەمان پەیوەندییە یاسایی و دەستورییەكانی نێوان هەرێم و بەغداد دیاری دەكات."\nكەچی لەكۆبونەوەی ڕۆژی سێ شەممە ٥-۲-۲۰۱۹ی نێوان پارتی‌و یەكێتی لە شاری هەولێر، هەردوو حیزب چەند بڕیارێكیانداوەو لەسەرچەند خاڵێك ڕێككەوتون لەوانە؛ بڕیاڕیانداوە كە ۱۸ی شوباتی ۲۰۱۹ پەرلەمانی كوردستان و ئەنجومەنی پارێزگای كەركوك لەهەولێر كۆبونەوە ئەنجامبدەن‌و هەردوولاو حكومەتی بەغداش ڕێگەچارەیەك بدۆزنەوە بۆ چارەسەركردنی پرسی كەركوك. ئەمانەوچەند پرسێكی تر ، بەڵام بەلای منەوە ئەوەی كە پێویستە ئاماژەی بۆ بكرێت ئەوەیە كە هێشتا لەهەرێمی كوردستاندا هێندەی بڕیارو ڕاسپاردەكانی حیزب زاڵەو لەسەرزەمینی واقیعدا كاری پێدەكرێت چارەكە هێندەی ئەوە یاساكانی پەرلەمانی كوردستان و یاسا كارپێكراوەكان لە هەرێم كاریان پێناكرێت كە ئەوەش جگەلە بێڕێزیكردن بەپەرلەمان بێهەیبەتكردنی یاساكانیشە كە لەو پەرلەمانەوە دەرچوێنراون.\nهەرچەندە من بەگومانم كە بتوانرێت لەو كاتەی دیاریكراوە چ پەرلەمان و چ ئەنجومەنی پارێزگای كەركوكیش بتوانن كۆبونەوەكانی كە بڕیاریان لێداوە ئەنجامبدرێن، چونكە ئەزمونمان لەگەڵ ئەوجۆرە بڕیارانەی كە لەكۆبونەوەكانەوە دەدرێن هەیە، بەڵام ئەوەی كەمایەی تێڕامان‌و هەڵوەستە لەسەركردنە ئەوەیە كە چ خێرەو لەكوێی دونیادا هەبوە لەبارەگاكانی مەكتەبی سیاسی دووحیزبدا بڕیار لەسەر كۆبونەوەكردن‌و نەكردنی پەرلەمان بدرێت كە بەحساب لەئێستادا گەورەترین دامەزراوەی هەرێم و هەڵبژێردراوی خەڵكی كوردستانە.\nبەداخەوە بڕیاردان لەسەر دەسپێكردنەوەی كۆبونەوەی پەرلەمان كارێكی تازەنیەو دوای دوو ساڵ لەپەكخستنی پەرلەمان دواجار لەمانگی ئەیلولی ۲۰۱۷دا هەرلەكۆبونەوەی نێوان هەردوو حیزب بڕیار لەسەر كاراكردنەوەی پەرلەماندرا و لەوەش كارەساتتر ئەوەبوو كە كارنامەی یەكەم دانیشتنیش كە ۱٥-۹-۲۰۱۷بوو هەرلە بارەگای حیزبەوە دانران.\nلێرەدا چەند پرسیارێك دێتەئاراوە بۆ هەموو حیزبەكان و پێویستیان بە وەڵامدانەوە هەیەو ناكرێت بێوەڵام بمێننەوەو هەروا بەسادەیی لێیان بڕوانرێت لەوانەش:\nــ یەكێتی و پارتی كە زۆرباسلە سەروەری یاسا دەكەن و هەرخۆشیان یاسای ژمارە ۱ی ساڵی ۱۹۹۲یان دەرچونداوەو دەنگیشیان بۆداوە، بۆپشتگوێی دەخەن و بڕیاری نێو بارەگاكانی خۆیانیان لە یاسا كارپێكراوەكانی هەرێم لەلا گرنگترو پیرۆزترە؟\nــ ئەوحیزبانە بەگشتی و بزوتنەوەی گۆڕان بەتایبەتی كە لە دانوستاندان بۆبەشداریكردن و نەكردن لەحكومەت، لەدوای ئەوەی یەكێتی و پارتی لەسەر هەموو بابەتەكان ڕێككەوتن و تەنانەت ڕۆژیشیان دیاریكرد بۆ دانیشتنی پەرلەمان، پێمان بڵێن محەلی ئێوە لەئیعرابدا چیەو لەكوێدایە؟\nـ بۆهەموو پارتەسیاسیەكانی هەرێم كە خاوەنی كورسی پەرلەمانین لە تاكە كورسیەكەوە بۆ زۆرترین كورسی، ئایا پێتانوانییە كە هەموو دامەزراوەكانی هەرێم و لەنێویشیاندا پەرلەمانی كوردستان كە گەورەترین دامەزراوەی یاسادانانە لەهەرێم بونەتە ئامێرێكی خنجیلانە بەدەست حیزبەوەو كەی ویسترا كاری پێدەكرێت و گەر بەپێویستیش نەزانرا ئەوا كڵۆم لەدەرگاكەی دەدرێت یان ڕاست و چەپێك بەسەریدا دەهێنرێت.\nبۆیە ئەو ڕووداوو پێشهاتانەی كە لەم هەرێمەی زیاتر لەچارەكە سەدەیەكە كورد خۆی تێیدا حوكمڕانی دەكات‌و بەرپرسەكانیشی زوو زوو دەم وەردەدەن لە سەروەری یاساو حوكمڕانی ڕەشید جگەلە گەوجاندنی ڕایگشتی، گەڕانەوەشە بۆدواوە بەهەزاران میل. یەكێك لە سەیروسەمەرەكانی تری دەسەڵاتدارانی مەملەكەت ئەوەیە كە لێرە بڕیاری حیزب زۆر بەئاسانی بۆڕ بەیاسا لێدەدات‌و زۆرجار بڕیاری تاكەكەسیش بۆڕ بە بڕیاری حیزب‌و یاسا كارپێكراوەكانی هەرێم لێدەدات.


وەزارەتی دەرەوەی توركیا: لەگەڵ ئەمریكا نەگەینە رێككەوتن، خۆمان ناوچەی ئارام لەسوریا دروست دەكەین\nوەزارەتی دەرەوەی توركیا رایگەیاند، ئەگەر لەگەڵ ویلایەتە یەكگرتوەكانی ئەمریكا نەگەنە رێككەوتن ئەوا خۆیان تاكلایەنە ناوچەی ئارام لە باكوری سوریا دروست دەكەن. ئەوەش لەكاتێكدایە لەگەڵ ئەمریكا لەسەر ئەو ناوچە ئارامەی بڕیارە دروست بكرێت، بۆچونی جیاوازیان هەیە.\nئاوێنە: حامی ئاكسۆی، وتەبێژی وەزارەتی دەرەوەی توركیا، ئەمڕۆ هەینی، رایگەیاند، وڵاتەكەی ناچارە تاكلایەنە ناوچەی ئارام لەسوریا دروست بكات ئەگەر لەگەڵ ئەمریكا لەوبارەیەوە نەگەیشتنە رێككەوتن.\nلە كۆنگرەیەكی رۆژنامەوانیدا لە ئەنكەرەی پایتەخت، ئاكسۆی ئاشكرایكرد كە رۆژی دوشەممە وەفدێكی سەربازی ئەمریكا سەردانی توركیا دەكات و هێمای بۆ ئەوەش كرد كە جەیمس جێفری، نێردەی تایبەتی ئەمریكا بۆ سوریا، سەردانی توركیا دەكات بۆ تاوتوێكردنی تەواوی وردەكارییەكانی ناوچە ئارامەكە لەگەڵ لایەنی توركی.\nئەوەشی خستەڕو كە توركیا بۆچونەكانی خۆی لەبارەی ناوچە ئارامەكەی سوریاوە داوەتە جەیمس جێفری كە پێی وایە قوڵایی ناوچەكە دەبێت 32 كیلۆمەتر بێت لەسنوری توركیا بۆ ناو خاكی سوریاو هەروەها ناوچەكەش لەژێر ركێفی توركیادا بێت و یەپەگە لەو ناوچەیە بكرێتە دەرەوە.\nوتیشی"ئەگەر نەتوانین لەمبارەیەوە لەگەڵ ئەمریكا رێكبكەوین، ئەو كات ناچاردەبین تاكلایەنە هەڵسین بە دروستكردنی ناوچە ئارامە، ئەمەش لەسەر هەمو ئاستەكان بە هاوتا ئەمریكییەكانمان دەڵێین."\nحامی ئۆكسۆی جەختیشی لەسەر خواستی وڵاتەكەی بۆ كردنە دەرەوەی یەپەگە لەسەرجەم ناوچەكان كردەوەو وتیشی"لەگەڵ ئەو وەفدە سەربازییەی ئەمریكا درێژە بە دانوستانەكان دەدەین كە رۆژی 5ی ئەم مانگە دێنە توركیا."\nئەوەش لەكاتێكدایە كە دوێنێ جەیمس جێفری، نێردەی تایبەتی ئەمریكا بۆ كاروباری سوریا رایگەیاند، گفتوگۆكانیان لەگەڵ توركیا بەردەوام دەبن بۆ دروستكردنی ناوچەیەكی ئارام لە باكوری سوریا و پێیانباشە ئەو ناوچەیە لەژێر ركێفی هێزی هاوبەشی هەردولادا بێت و قوڵایەكەشی لەنێوان پێنج بۆ 14 كیلۆمەتردا بێت.\nئەو وتانەی هەردو لا، دوای هەفتەیەك لە شكستی گفتوگۆی نێوان لایەنی توركی و ئەمریكی دێت لەبارەی ناوچەی ئارام لە سوریا ئەوەش بەهۆی جیاوازی بۆچونیان لەسەر قوڵایی ئەو ناوچە ئارامەی كە دروست دەكرێت و ئەو هێزانەی بەڕێوەی دەبەن.\nئاكار جەختی لەسەر دو خاڵ كردبوەوە كە ئەنكەرە بە ئەولەویەتیان دەزانێت لە پلانەكەیدا بۆ دروستكردنی ناوچە ئارامەكە، ئەویش دەستبەسەرداگرتنی تەواوی ئەو چەكانەیە كە لای یەپەگەن و كردنە دەرەوەیەتی لەناوچە ئارامەكە بەتەواوەتی و خاڵی دوەمیش ئەوەیە كە قوڵایی ناوچە ئارامەكە لەنێو خاكی سوریادا لە 30 كیلۆمەتر كەمتر نەبێت لەژێر ركێفی توركیاشدا بێت.


15 فڕوفێڵ (Trick) بۆ هەبوونی کومپیۆتەرێکی خێرا و بەکار | kurditgroup\n15 فڕوفێڵ (Trick) بۆ هەبوونی کومپیۆتەرێکی خێرا و بەکار\nپێتان خۆشە کومپیۆتەرێکی خێرا و ئامادە و بەکارتان هەبێ؟ ئەو خاڵانەی ئیمڕۆ دەیخەینە پێش چاو، فڕوفێڵێکی چووکەن کە کاریگەرییەکی گەورەیان لە کارایی و خێرایی سیستمەکەتاندا دادەنێ.\nکومپیۆتەرە نوێکان بە باشی ئەم کارانە دەکەن. خێران و لە زووترین کاتدا وڵامی داواکەی ئێوە دەدەنەوە و ... بەڵام دوای بەکارهێنانێکی زۆر کومپیۆتەرەکە و نەگۆڕانی سیستمەکەی، بەرە بەرە کۆسپەکان سەرهەڵدەدەن و تەنانەت لە نێوان کاروبار و تێکۆشانەکاندا دەکەوتنە نقە نق!\nخاڵێ ژمارە ١: یەکەم خاڵ کە سەرنج راکێشان و کارپێکردنیان بۆ زۆر کەس زەحمەتە، قەدبڕ(Shortcut)ەکان و بەتایبەتی ئەو پەڕگانەن کە لە سەر روومێز (Desktop) کومپیۆتەرەکەدان راتان گرتوون. روومێزی کومپیۆتەرەکەتان خاوێن بکەنەوە و بە پاک و خاوێنی رایبگرن. ئەگەر دەکرێ باشترە لە هیچ قەدبڕێک بۆ پرۆگرامەکانیش کەڵک وەرنەگرن و لە کاتی بەکارهێناندا لە مینۆ ستانداردەکە کەڵک وەرگرن.\nخاڵی ژمارە ٢: دیسکئاژوو (Drive)ی بەشی سی (C) یان هەر دیسکئاژوویەکیتر کە سیستەمی ویندۆزەکەتان لەسەر دامەزراندووە بە خاوێنی و بە دێفراگمینت (Defragment) کراوی رابگرن. لە دامەزراندی بەرنامە و گەمە لەسەر ئەم بەشەی دیسکئاژووەکەتان خۆ بپارێزن، چونکە ئەم بەشە (Partition) پەڕگە هەرە گرینگەکانی سیستمەکەتانی لەسەر دانراوە و هەروەها بۆ بیرگەی گریمانە (Virtual memory) کەڵک لەو بەشە وەردەگیردرێ، کەوابوو هەرچەندە پاک و خاوێن و چۆڵتر بێ، باشترە.\nخاڵی ژمارە٣: تاکوو دەکرێ لە دەرفەت و دەرەتانەکانی (Visual and intuitive) کەمتر کەڵک وەرگرن. واتە تاکوو دەتوانن کەمتر لە گەجت (١)ەکان کەڵک وەرگرن، چوونکە ئەوانیش بۆ خۆیان جێگایەک لە مێشکی کومپیۆتەرەکەتاندا دەگرن. هەرەها پاشبنەمایەکی ساکار و جوان بۆ روورمێزی کومپیۆتەرەکەتان هەڵبژێرن، چونکە بنەمای جوڵاوە و پەردەپارێز (Screensaver) قورس و گران لەگەڵ درفەتی گونجاندی روومێز، لە مێشکی کومپیۆتەرەکە کەڵک وەردەگرن و هەر بۆیە ئەگەر کومپیۆتەرێکی خێرا و کارامەتان دەوێ، ئەوانە لە بیر بکەن.\nخاڵی ژمارە ٤: ئەگەر خێرایی ئینتەرنێتەکەتان زۆر لە سەرەوەیە مێژوولکەی وێبگەردییەکەی و پەڕگە دەرهێڵەکان و وشکەشیرینی (Cookies)ەکانی بسڕنەوە. بەڵام ئەگەر خێرایی هێڵی ئینتەرنێتەکەتان لە خوارەوەیە ئەوا واز لەم پلەیە بێنن.\nخاڵی ژمارە ٥: بەردەوام دژەڤایرۆسەکەتان با بەڕۆژکراو (update)بێ. هاتنی وۆرم (Warm) و کرم و ڤایرۆسەکان بۆ نێو کومپیۆتەرەکەتان هێندە لە خێراییەکەی کەم دەکەنەوە، هەر مەپرسە! وۆرمەکان بەردەوام لە زیادکردنی خۆیاندان و پەرە دەستێنن، ئەمەش هۆکارێکی باشە بۆ ئەوەی شوێنە بەتاڵەکان پڕ ببنەوە. هەروەها بێجگە لە گرتن و پڕ کردنەوەی شوێنە بەتاڵەکان، بە هۆی تێکۆشان و هەڵسووڕانیانەوە لە بیرگە سەرەکییەکەی کومپیۆتەرەکەتان کەم دەبێتەوە.\nخاڵی ژمارە ٦: سڕینەوەی نێوەڕۆکی بۆخچە (Folder)کانی Temp و Tmp بکەن بە خۆوخدەیەکی بەردەوامی خۆتان.\nخاڵی ژمارە ٧: جاروبارە لە دێفراگمێنتی دیسک (Disk Defragmenter) و Disk Cleanup کەڵک وەرگرن.\nخاڵی ژمارە ٨: لە پرۆگرامی سیک خاوێنکەرەوە (Disk cleaner) ی زیادە و ئەم جۆرە شتانە خۆ ببوێرن، مەگەر ئەوەی کە بزانن ئەو پرۆگرامانە لە سەرچاوەیەکی باوەڕ پێکراوەوە داگیراون و جێگای دڵنیابوونن. راستە ئەوان هێندێک پەڕگە (File)ی زیادی و ... دەسڕنەوە، بەڵام بەکارهێنەریش دەتوانی بە بێ ئەوەی ئەو جۆرە پرۆگرامانە دابمەرزێنێ، بۆ خۆی ئەو کارانە ئەنجام بدا.\nخاڵی ژمارە ٩: دوای دامەزراندنی هەر پرۆگرامێک، بێجگە لەو پەڕگە کلیلیانە کە لە ریجستەری کومپیۆتەرەکەدا تۆمار دەکرێن، هێندیک لە شوێنی پەپکەڕەقە(Hard disk)کەتان داگیر دەکرێ. ئەو پرۆگرامانەی کە بەکەمی بەکاریان دێنن یان بە نیازن تەنیا بۆ چەند جارێک بەکاریان بهێنن، باشتر وایە دایاننمەزرێنن، چوونکە دوای سڕینەوەشیان هێشتا هێندێک کیللیان لە ریجستەری کومپیۆتەرەکەدا دەمێنێتەوە کە دەبنە هۆی پێکهێنانی ئاڵۆزی لە سیستمەکەتاندا.\nخاڵی ژمارە ١٠: بوخچەی Resent لە تێکۆشان بخەن، هەروەها ئەو پرۆگرامانەش کە کەڵک لە قەدبڕی Resent کەڵک وەردەگرن لە تێکۆشانیان بخەن. بەشێوەیەکی گشتی کەمترین کەڵک لەو قەدبڕانە وەردەگیردرێ سەرەڕای ئەوە ریزکردنی ئەوانە بۆ خۆی هێندێک لە مێشکی کومپیۆتەرەکە بۆ خۆیانەوە خەریک دەکەن.\nخاڵی ژمارە ١١: ستارت ئاپ (Start-up) ی ویندۆزەکەت لە هەموو پرۆگرامە زیادییەکان پاک بکەنەوە. بۆ ئەم کارەش پێویست ناکا پرۆگرامێکی زیادی دامەزرێنن، تەنیا لە ستاندارد مێنویەکەدا Run هەڵبژێرە و دواتر دەستەواژەی Msconfig لەوێدا بنووسەوە و پاشان ئینتەرێک لێ بدەن بۆ ئەوەی دەستان بە بەشی رێکخستنەکە بگات.\nخاڵی ژمارە ١٢: ئەشغاڵدانی کومپیۆتەرەکەتان (Recycle Bin) بەتاڵ بکەن.\nخاڵی ژمارە ١٣: ئەگەر کوپیکاری و لەم جۆرە کارانە دەکەن ئەوا دەتوانن لە TeraCopy کەڵک وەربگرن. ئەم پرۆگرامە تاقی کراوەتەوە و خێراییەکی یەکجار زۆری لەم کارەدا هەیە.\nخاڵی ژمارە ١٤: دەستەواژەی “Adjust for best performance” لە System Propertiesدا تاقی بکەنەوە.\nخاڵی ژمارە ١٥: لە سیستەمی شەخسی خۆتان کەڵک وەربگرن.\n(١)گەیجت Gadget بە کەرستەیەکی بچووکی میکانیکی و یان ئەلکترونیکی دەوترێ کە بە زۆری قەوارەیەکی چووکەیان هەیە بەڵام کارامەییەکی زۆر و تایبەتیان لە ژیاندا هەیە. بە واتایەکی دیکە بەو کەرەستانەی کە بۆ ئەنجامدانی کاری باش و پڕکارامە کەڵکیان هەیە Gadget دەڵێن.\nدەستخۆش کاک حامید،\nبا منیش خاڵێک زیاد بکەم، ڕێگری بکە لەو بەرنامە دامەزراوانەی کە خۆکارانە نوێبوونەوە (update) ئەنجام دەدەن، بێجگە لە دژەڤایرۆس و سیستەمی کارپێکردن. باشتر وایە خۆت هەفتانە پشکنین بۆ نوێبوونەوەی بەرنامەکان بکەیت.\nدەستخۆش کاک حامید .بەڵام زۆربەی ئەو کردارانە Ccleaner دەیکات.\nسپاستان دەکەم و دەستی خۆتان خۆش بێ.\nـ خاڵەکەی کاکە ئاراس بۆ ئەوە دەبێ زیاد بکرێ و بیکەین بە ١٦ خاڵ.\nـ هەڵۆگیان لە دەقەکەدا نووسراوە خۆمان لەو پرۆگرامۆکانە بپارێزین. کاتێک خۆمان بە دەست بتوانین ئەو کارانە بکەین ئیتر خاوێنکەرەوەمان بۆ چیە؟!\nتۆ ڕاست دەکەی کاک حامید ،بەڵام ئەمە بۆ زۆر کەم بەکارهێنەر دەبێت ،چونکە دەبێ بەکارهێنەر ئەو هەنگاوانە بزانێ و بزانێ دەبێ چی بکا ،کە ئەمەش بۆ بەکارهێنەری ئاسایی کەمێک ناخۆشە ،بەڵام ئەو نەرمەکاڵایە هەم ئەو کارانە و زۆری تریش بە دوو سێ کرتە جێبەجێ دەکات. ئەوەیە مەبەستەکە :)\nدووبارە دەستخۆش و هەربژیت کاک حامید.


ناوى چه‌ند که‌سێک له‌وانه‌ی که بۆ پاره و ده‌ستکه‌وت خۆیان ته‌سلیم به پارتیی و بنه‌ماڵه‌ی بارزانی کرد\nFriday, 03.15.2013, 12:00\nوەك بڕیارە لەم دوو ڕۆژەدا كەناڵى ڕووداوى نێچیرڤان بارزانى كە ناسراوە بە كەناڵى نەوت بكەوێتە كار ئەویش دواى ئەوەى وەزیرى جانتا گرێبەستەكە (ئاشتى هەورامى) تەنها بە لادانى پارەى بودجه و قوومێك نەوتى دزراو له‌لایه‌ن بنه‌ماڵه‌ی بارزانیی و خودی نێچیرڤانه‌وه، پارەیەكى زۆر تەخشان و پەخشان ده‌که‌ن. ئاشتى هەورامى كە رێكۆردى جیهانى شكاندوە لە نازناودا وەك: (وەزیرى جانتا گرێبەستەكە، مەزەى فەیسبوك، پەرچەم لار، مەلەوانەنەكە له‌ناو سه‌روه‌ت و سامانی کوردستان، بۆدى گاردى ئیكسۆن مۆبیل، و چەندین نازناوى سەیرو سەمەرەتر)، ماوەیەكە لە كەناڵەكانى راگەیاندن ئەڵێت: بە قورئان فلسم نەداوە بە ڕووداو. لێره‌دا منیش بۆ كوردستانپۆست و خوێنه‌ره به‌ڕێزه‌کان ناوى چه‌ند که‌سێک له‌و رۆژنامه‌نووس و بێژه‌رانه‌ی که ده‌ستیان بۆ پاره‌ی زیاتر گرته‌وه و چوونه‌ته لای ئه‌م تاوانبار و خائین به نه‌ته‌وه‌ی کوردانه بڵاودەکه‌مه‌وه، كە كەناڵى ناوبراو بە پارە سوكى كردن و بەجۆرێك چیدی هەتا ماون نەتوانن ڕەخنە لە دەسەڵات بگرن. لێرەدا ئێمە بایەخ بە ناوى ڕێبوار كەریم وەلى و ئاكۆ محەمەد نادەین چونكە ئەوانە گریسى زەردى شەریكەیان پێوەیە و كۆنە پاراستن بوون. ئەمەى خوارەوە ناو و وێنه‌ی چه‌ند که‌سێکه له‌وانه، كە بەپێى پلەى ڕیزبەندى ناودیارییان خۆیان ته‌سلیم کرد:\nیەكەم: ڕەنج سەنگاوى: شیعرنووس و پادشاى و پیاوى ده‌ستگره‌وه بۆ پاره و زۆربەى مەسئولەكان. بە موقابەلەیەكى حاكم قادر عەرزەیەكى باشى وەرگرت و بە واستەو قبول خاس چووە زانكۆ و دواتر بۆ كوردسات رایکرد و لەسەر شیعرێك هێرۆ لە كوردسات تڕۆى كردو بوو بە پیاوى دكتۆر بەرهەم و دواتر چووە كەناڵى ئێن ئاڕ تى و ئیستاش له كەناڵى رووداو هه‌واری هه‌ڵداوه.\nدووەم: فازڵ نەجیب: پاش ئەوەى لە گردەكەى كاك نەوشیروان ده‌رکرا زانرا كە گومانی سیخوڕی لێکرا، له ژێر کاریگه‌ریی رێبوار وەلى چووه رووداو. ئەندام پەرلەمانێكى عێڕاق لەسەر لیستى گۆڕان که به که‌سێکی نوکته‌باز و قسه‌خۆش ناوبانگی ده‌رکردووه، دەربارەى ئەم فازڵ نەجیبە دەڵێت: پێناسه‌ی ئه‌م کوڕه پێچه‌وانه‌که‌ی ناوه‌که‌ی خۆیه‌تی. ڕۆژنامەنوسێكى رووداویش وتویەتى: فازڵ زۆر دڵى خۆشە بە نزیكبونەوە لە ڕێبوار كەریم وەلى و ئاكۆ محەمەد و ئەیەوێت وەك ئەوان لاى نێچیرڤان ببێتە كوڕە خاسە و بۆ هەتا هەتایە پاروى چەور بگلێنێت.\nسێهەم: یەحیا بەرزنجى: لە رۆژنامەى ئاوێنە و بڵاوكراوە بیانییەكان لەگەڵ شوان محەمەد ئیشى ئەكرد. لە رووداو بەوە بەناوبانگە كە لە هەموویان زیاتر خەمى مەعاش وەرگرتنییەتى. جێى بیرخستنەوەیە كاكە یەحیا بە ڕێبوارو ئاكۆى وتووە كە نایەوێت لە واجیهەدا دیار بێت و تەنها لەپشت كامێرا ئیش دەكات.\nچوارەم: هێمن لهۆنى: سەرنوسەرى پێشوى خەندان بوو، پێش ئیستیقالەكەى كۆمەڵێك درۆى زلى لە سایتى لڤین رێكخست و وا خۆى پیشاندا كە خەونى ئیعلامى گەورەى هەیە بەڵام لە ڕاستیدا خەونى پارەى زۆرى هەبوو، ستران عەبدولڵڵا لە سەرەتاوە بە عارف قوربانى وتبوو: هێمنیش ئەچێتە رووداو بەڵام عارف قوربانی باوەڕى نەكردبوو.\nپێنجەم: هۆرێن غەریب: خەریكى شانۆو ئیشى سینەمایە بێ ئەوەى لە كوردستان سینەما هەبێت. لاى هاوڕێیەكى نزیكى وتبووى: من ئیشم چییە بە پارتى و نێچیرڤان گرنگ ئەوەیە مەعاشێكى چەورم هەیە و ئەگەر خوا كردى نێچیرڤان بە سەفەرێك بمنێرێتە ئەوروپا رێك ئەچم بۆ شارى (لایپزیگ)ى ئەڵمانیا.\nشەشەم: سیما: كچە بێژەرە بادینییەكەى سەتەلایەتى گەلى كوردستان. پێشتر بە ئازاد جوندیانى و لاوەند نەوزادى وتبوو مەعاشەكەم بۆ زیاد بكەن ئەوانیش وتبوویان مەعاشى بێژەر هەر ئەوەندەیە كەچى وتبووى ئاخر كەناڵى تر هەیە زیاترم دەداتێ، ئەوانیش وتبوویان فەرموو ئەتوانیت بچیت بۆ ئەوێ. یەكێك لە كچە بێژەرە پارتییەكانى ڕووداو لاى هەندێك رۆژنامەنوسى كەناڵەكە وتوویەتى: ئەم كچە زۆر بێزارە لەوەى لە سەتەلایتى گەلى كوردستان وازى هێناوە.\nحەوتەم: ژمارەیەكى زۆری تریش، كە بە رۆژنامەنوس و بێژەر لەوانە: شیفا گەردى، گوڵستان پەروەر، عەباس زێبارى، بەسۆز تۆفیق، شاهۆ ئەمین، دەشتى رەواندزى، سەنگەر عبدالرحمن، فوئاد ڕەحیم، دڵدار هەركى، ئەحمەد سەنگاوى لەگەڵ ژمارەیەكى تر.\nئەرشیفی (بێساران هەورامى)ی نووسەر


ئەدەب – سێبەر و سایە – پەڕە 78 – Knwe.org\nسەرەکی » ئەدەب – سێبەر و سایە (پەڕە 78)\nنەرمین عوسمان سێ كتێبی خۆی بڵاودەكاتەوە\n23/12/2018\tئەدەب - سێبەر و سایە\nلە رێوڕەسمێكدا كە لەكافیتریای ئەمنە سوورەكە لەسلێمانی بەڕێوەچوو، نەرمین عوسمان، چالاكوانی بواری خەباتی ژنان و نووسەرو ئەندامی سەركردایەتی ی.ن.ك، سێ كتێبـی خۆی بڵاوكردەوە، كە یەكێك لە كتێبەكانی بە زمانی عەرەبییە و یەكێكیشیان سەبارەت بە پەروەردەی منداڵانە، ئەوەی دیكەشیان كۆمەڵێك وتارە. لە چەند رۆژی رابردووداو لە كافیتریای ئەمنە سوورەكە لە سلێمانی، رێوڕەسمی واژۆكردن و بڵاوكردنەوەی سێ كتێبـی نووسەرو چالاكوانی خەباتی ژنان ...\n20/12/2018\tئەدەب - سێبەر و سایە\nپۆستمۆدێرنیزم له‌و زاراوانه‌یه كه هه‌ندێ كه‌س بۆ ئاماژه‌دان به جیاوازبوونی ئیشێكی هونه‌ریی یان ئه‌ده‌بیی به‌كاریده‌هێنن. به‌ڵام ئایا مانای راسته‌قینه‌ی پۆستمۆدێرنیزم ئه‌وه‌یه؟ ئایا ته‌نیا ئیشی هونه‌ریی یان ئه‌ده‌بیی پۆستمۆدێرنیزمن؟ كه‌واته چۆن ده‌توانیین باقی ئیشه‌كان ناو بنێین؟ له فارسییه‌وه: محه‌مه‌د كه‌ریم له شوێنی هاتنه‌ئارای چه‌مك و بیرۆكه‌ی پۆستمۆدێرنیزمیش، واته له خۆرئاوا، پێكهاتنێكی ئه‌وتۆ سه‌باره‌ت به پێناسه‌یه‌كی دیایكراو نییه بۆ ئه‌م زاراوه‌یه. به‌ڵام ...\nئیستاتیكای وشه له شیعری نه‌وه‌ی دوێنێ و ئه‌مڕۆدا\nسه‌دیق سه‌عید رواندزی مالارمێی شاعیری فه‌ڕه‌نسی و جیهانی ده‌ڵێت: (شیعر ته‌نها زمانه) ئه‌م بۆچوونه له‌لایه‌ن زۆر له نووسه‌ران و ئه‌دیبانی دنیاوه جه‌ختی لێكراوه‌ته‌وه. ئه‌وه‌ش وه‌ك ئاماژه‌یه‌ك كه زمان توخمێكی سه‌ره‌كی ده‌قی ئه‌ده‌بی به‌گشتی و ده‌قی شیعریشه به‌تایبه‌تی. به‌و مانایه‌ی ئه‌گه‌ر له ژانره‌كانی دیكه‌ی ئه‌ده‌بدا وه‌ك چیرۆك و ڕۆمان، جگه‌له زمان توخمه‌كانی دیكه‌ش له شێوه‌ی كات و ڕووداو و كاره‌كته‌ر، بینای ...\nفاروق هۆمه‌ر خۆشترین گۆرانی شانۆی سالار، كتێبێكی نوێی مامۆستا ئه‌حمه‌د سالاره كه سێ ده‌قی شانۆیی له خۆ گرتووه به‌ناوی ( ئه‌وانه‌ی توونی بابا چوون، خۆشترین گۆرانی، گره‌وی به‌ختی كوڕه‌داركه‌نه) ئه‌و كتێبه ساڵی 2006 له زنجیره كتێبی ئینستیتیوتی كه‌له‌پوری كورد چاپكراوه. 2-2 كاتێك بازرگان په‌یمانی ده‌داتێ له به‌رانبه‌ر گرتنی باڵنده‌كه‌دا، ئه‌نگوستیله‌ی ئه‌فسوناوی بداتێ، ئه‌و چونكه هێزی نییه و به‌گرتنی باڵنده‌كه‌وه ماندوو ...\nشێركۆ شه‌ریف هه‌میشه قه‌ناعه‌تی ته‌واوم به‌وه هه‌بووه كه ڕۆمان به‌جیا له‌وه‌ی له خانه‌ی ژانرێكی ئه‌ده‌بیی گرنگ داده‌نرێت خاوه‌نی جۆرێك له سیحر و ئه‌فسوون و دید و ڕوانین و چێژێكی تایبه‌تیشه، كه مرۆڤ ناچار ده‌كات له‌گه‌ڵ چركه‌ساته ئاسایی و نائاسایییه‌كانیدا بژی وخۆی به به‌شێك له چنینه‌وه‌ی حكایه‌ت و گێڕانه‌وه‌كانی بزانێت. ڕۆماننووسی ڕاسته‌قینه و به ئه‌زموون له دیدێكی ئینسانی وجوانناسییه‌وه ته‌ماشای بوون ...\nبه قسه‌هێنانی به‌رد له كاره‌كانی خه‌یاتدا\nره‌نج جه‌عفه‌ر به‌رد یان خڕه‌به‌رد كاتێك ده‌بێته هێمای خۆشه‌ویستی نیشتمان له به‌ردێكی ئاساییه‌وه ده‌بێته كۆمه‌ڵه به‌ردێك كه ده‌بنه هێمای ئاشنایه‌تی نێوان مرۆڤ و خاكه‌كه‌ی، یان تامه‌زرۆیی مرۆڤ بۆ ئاشتی و نه‌فره‌تكردن له جه‌نگێك جگه له ماڵوێرانی هیچی دیكه نه‌بووه، وه‌ك به‌كاره‌كانی ئیسماعیل خه‌یاته‌وه دیاره، هه‌ر خۆشی له ده‌مه‌ته‌قێیه‌كی كورتدا پێمی وت سه‌ره‌تای كاره‌كانی ئه‌و بۆ كاركردن له‌سه‌ر به‌رد ده‌گه‌ڕێته‌وه بۆ ...\nبەکارهێنانی زمانی کوردی لە کاروباری حکومەته‌كه‌ی شێخ مه‌حمود دا\n18/12/2018\tئەدەب - سێبەر و سایە\nد.ئاراس محه‌مه‌د سالح ساڵی (2018) سەد ساڵ تێپەڕ دەبێت بەسەر یەکەمین حکومەتی کوردستاندا، ساڵی 1918 بۆ کورد ساڵیکی پڕ لە گۆڕانی گەورەو پێشهاتی نوێ بووە، لەدوای ڕوخانی میرایەتیە کوردیەکانەوەو لە نیوەی دووەمی سەدەی نۆزدەوە عوسمانیەکان ڕاستەوخۆ کوردستان بەڕێوەبردوە، لەدوای ئەو ڕوداوانەوەو هەتا ساڵی (1918) کورد خاوەنی هیچ دەسەڵاتێکی سیاسی و کارگێڕی خۆی نەبووە، بەڵام لەدوای هاتنەناوەوەی داگیریکاری بەریتانی بۆ عێراق ...\nژینۆ عه‌بدوڵڵا* زمان لە سادەترین ڕاڤەیدا یەكێكە لە كەرەستە كلیلییەكانی بنیاتنانی گروپە مرۆییەكان و دروستكەری كۆپەیوەندی گشت پەیوەندییەكان. لەم ڕوانگەیەوە هەموو كۆمەڵگەیەك هەوڵ دەدات پەروەردەی ڕۆڵەكانی بە لە بەرچاوگرتنی زمانی كۆمەڵگەكەی ئاڕاستە بكات. هەر بۆیە هەوڵ دەدەن منداڵەكانیان فێری ئەو وشە و رستە زمانییانە بكەن كە لە لایەن گروپەكەیانەوە بەكاردێن. ئەمە بێجگە لەوەی هەوڵ دەدەن هەڵە زمانیی و زمانەوانییەكانیان بۆ ...\nئا : ئازاد مه‌عروف 16 توێژینه‌وه‌كان سه‌باره‌ت به درونزانی هونه‌رمه‌ند قوڵاییه‌كی زۆر له خۆده‌گرێت هه‌رئه‌وه‌نده نییه كه هونه‌رمه‌ند مه‌عنه‌ویانه یه‌كسانه به ساماندارێك به‌ڵكو دروستبوونی ئه‌م مه‌عنه‌ویه‌ته بابه‌تی زۆرتری به‌خۆیه‌وه هه‌ڵگرتووه كه هه‌مووی به‌گشتی له خواستی سروشتی مرۆڤه‌وه په‌یدا ده‌بن به‌ڵام چڕوپڕتر له هونه‌رمه‌ند به‌ده‌ر ده‌كه‌وێت وه‌ك نیازو ئاره‌زوو ,سۆزداری و قازانجی تاكه‌كه‌س, باوه‌ڕو ئه‌ندێشه‌كانی هزر. ئه‌م هه‌موو شته ده‌گمه‌نانه له ...\nئەحمەد حسێن ئەحمەد* هه‌ر جارێ مرۆڤ به‌سواری ئوتۆمبێل بێت یان رۆیشتنی پیاده به‌لای زنجیره چیایه‌كدا تێده‌په‌ڕێت له‌ناوجه‌رگه‌ی ئه‌و چیایه‌دا به شوێنێكی سه‌خت و به‌رزه‌وه یان نه‌ختێ نزمتر و ئاسایی بێت بۆشاییه‌كی گه‌وره‌و به‌رفراوان و به‌رچاوان یان له قه‌باره‌دا بچووكتر له‌و دیمه‌نه ده‌بینێت كه پێیده‌ڵێن ئه‌شكه‌وت، یه‌كسه‌ر هه‌ڵوێسته‌یه‌ك ده‌كات و هه‌ست به هاتنی تروسكه‌یه‌ك شادی یان سه‌رسامییه‌ك ده‌كات بۆ ناو دڵ ...\nلاپەرە 78 لە 137« سەرەتا...506070«7677787980\t»\t90100110...کۆتا »